text:
मकवानपुर जिला
मकवानपुर जिला नेपालक मध्यमाञ्चल विकास क्षेत्रक नारायणी अञ्चलमे अवस्थित एक जिला छी । ई जिलाके मेची -महाकाली अञ्चलके राजधानीसँ सम्बन्ध स्थापित करैवला जिलाक रूपमे जानल जाइत अछि । उत्तरदिस करिब ६६ किलोमिटर लम्बा महाभारत श्रृङ्खला आ दक्षिणदिस करिब ९२ किलोमिटर लम्बा चुरे पर्वत (सिवालिक पहाड)क कोखमे ई जिला अवस्थित अछि। राजधानी प्रवेशक मुख्य मार्गक रूपमे परिचित ई जिला राजधानी काठमाडौं आ ऐतिहासिक जिला ललितपुरसँ सीमाबद्ध भऽ रहल अछि। त्रिभुवन राजपथ आ महेन्द्र राजमार्गक निर्माण भेलाक बाद ई जिला भऽ देशक पूर्व तथा पश्चिम आवागमन अत्यन्त सहज भेल अछि। ई जिलाक सदरमुकाम हेटौंडासँ फाखेल-हुमानेभञ्ज्याङ्ग-फर्पिङ्ग होइत कम समयमे काठमाडौं पहुँचै लेल वैकल्पिक मार्ग सेहो निर्माण भेल अछि। ई जिला देशक तेसर बड्का औद्योगिक जिलामे पडैत अछि। एतय बहुतरास प्राकृतिक मनोरम स्थलसभ रहल अछि। शान्त शीतल वातावरण जे किनको मन जित सकैत अछि। चितवन राष्ट्रिय निकुञ्ज आ पर्सा वन्यजन्तु आरक्ष सहो एहि जिलाक किछ भू-भाग ओगटने अछि। सेन वंशीय राजासभक दरबार मकवानपुरगढी (बडा महाराजाधिराज पृथ्वीनारायण शाहक ससुरारि सेहो), सामारिक दृष्टिसँ महत्वपूर्ण स्थान चिसापानी गढी, पर्यटकीय स्थल शहीद स्मारक, लाली गुराँस आ सुनगाभाक प्राकृतिक सङ्ग्रहालयसभ ई जिलाक सौर्न्दर्य आओर बढेने अछि। ई जिलामे नेपालक एकमात्र मानव निर्मित ताल अछि जकरा इन्द्र सरोवर वा कुलेखानी नामसँ जानल जाइत अछि । ई तालके पानिसँ कुलेखानी प्रथम कुलेखानी द्वितीय आ कुलेखानी तृतीय(हाल निर्माणाधीन) मे विद्युत उत्पादन कएल जाइत अछि । जे नेपाल विद्युत प्राधिकरण कऽ ब्याकअपके रूपमे रहल अछि।
जिलाक नामाकरण
ई जिलाक नामाकरण सेनवंशीय प्रतापी राजा मुकुन्द सेनक नाम अप्रभंश होइत माकन्दपुरसँ अन्तमे मकवानपुर भेल जनश्रुती एतय प्रचलित अछि।[२][३]
ऐतिहासिक पक्ष
ई जिलाक सामाजिक, धार्मिक, सांस्कृतिक आ आर्थिक पक्षसभक सम्बन्धमे व्यवस्थित ढङ्गसँ ऐतिहासिक अध्ययन भेल नै देखबैत अछि । किम्वदन्ती आ फाटफुट निकलल लेखसभ अध्ययनक आधारमे महाभारतकालसँ ई जिला विभिन्न प्रसङ्गमे आबैत गेल अछि। वनबासक क्रममे पाँच पाण्डवसभ ई जिलामे आबि आ भीमसेन हेडम्बा राक्षसक बध करि हुनकर नामसँ हेटौंडा नामकरण भेल जनश्रुति प्रचलित अछि। हेडम्बा राक्षसक बहिन भूटनीसंग भीमसेनक विवाह भऽ घटोतकच पुत्र जन्मल आ ओही भूटनीक नामसँ हेटौंडाक प्रसिद्ध मन्दिर भूटनदेवी स्थापना कएल गेल सेहो जनश्रुति अछि।
ई जिलामे आदिवासी जनजातिक रूपमे रहल राई (देवास) जातिसभ दक्षिण पूर्वी बागमती नदी किनारक आसपास तीन-चार सौ वर्ष पहिनेसँ बसोबास करैत आएल छल आ फापरवारी गाविस वार्ड नम्बर १ झुरझुरे ओ सभक राजधानी रहल जनश्रुति अछि। ओहिना बेतिनी गाविसमे तामाङ्ग जातिसभक घिसिङ्ग राजाक दरबार छल कहिक मान्यता आ हाल ई जिलामे ५० प्रतिशतक हाराहारीमे रहल तामाङ्ग जातिसभक बाहुल्य ओकर सबुत भऽ सकैत छी।
आई सँ २३ सय वर्ष पहिने नेपालक भ्रमणमे आवैत काल चित्लाङ्गमे सम्राट अशोकक पुत्री चारुमती स्थापना केनए चैत्यसँ लऽ लिच्छवी कालीन राजा नरेन्द्रदेवक राजा प्रमाणित करैवाला एक मात्र शिलालेख पृथ्वीनारायण शाहक ससुरारि अर्थात् मकुन्ददेवक दरबार रहल मकवानपुरगढी आ सामरिक हिसाबसँ महत्वपूर्ण भेल काली तोप रहल आ उपत्यकासँ बाहर जाइत काल जाँच करवाक आ राहदानी देवाक प्रचलन तथा राणकालीन भन्सार चौकी चिसापानीगढीसँ ई जिलाक ऐतिहासिक महत्व दर्शावैत अछि।[४]
भौगोलिक अवस्थिति
मकवानपुर जिला पूर्व पश्चिम लम्बा रहल अछि। पूर्व गल्ली होइत पश्चिमदिस बेलुन फुलल जका फुकल आकारमे अछि।
- अक्षांश: २७.१०" सँ २७.४०" उत्तरी अक्षांश
- देशान्तर: ८४.४१" सँ ८५.३१" पूर्वी देशान्तरधरि
- क्षेत्रफल: २४२६ वर्ग किलोमिटर (नेपालक कूल क्षेत्रफलक १.६५५ भाग)
- सिमाना: पूर्व काभ्रे आ सिन्धुली जिला, पश्चिम चितवन आ धादिङ्ग जिला, उत्तर काठमाडौंं आ ललितपुर, दक्षिण पर्सा, बारा आ रौतहट जिला
राजनैतिक विभाजन
मकवानपुर जिला नेपालक मध्यमाञ्चल विकास क्षेत्र अन्तर्गत नारायणी अञ्चलमे अवस्थित अछि। ई जिलाक सदरमुकाम हेटौंडा छी। वि.सं. २०४३ सालमे हेटौंडाक सदरमुकाम बनाएल गेल छल । हेटौंडासँ पहिने भीमफेदी ई जिलाक सदरमुकाम छल। मध्यमाञ्चल विकास क्षेत्रक क्षेत्रीय सदरमुकामक रूपमे एकरा विकास करवाक लक्ष्य राखल गेल अछि आ क्षेत्रीय-स्तरक कार्यालयसभ एतय स्थानान्तरण होमए कऽ क्रम अधिक अछि। प्रशासकीय दृष्टिसँ ई जिलाक ८ गाउँपालिका, १ नगरपालिका आ १ उपमहानगरपालिकामे विभाजन कएल गेल अछि।[५][६][७][८][९]
स्थानीय तह
जनसांख्यिक स्थिति
वि.सं. २०६८ सालक जनगणना अनुसार ई जिल्लाक कूल जनसङ्ख्या ४,२०,४७७ रहल अछि जहिमे महिलासभक जनसङ्ख्या २,१३,७९३ रहल अछि आ पुरुषक जनसङ्ख्या २,०६,६८४ रहल अछि । वि.सं. २०६४ सालक प्रक्षेपित तथ्याङ्क अनुसार ई जिलाक जनसङ्ख्या ४,३८,१०१ अनुमान कएल गेल अछि। ई जिलाक औसत वार्षिक जनसङ्ख्या वृद्धिदर २.२२ प्रतिशत रहल अछि जे वि.सं. २०४८ सालक जनसङ्ख्या वृद्धिक तुलनामे ०.३४ प्रतिशतसँ घटल अछि। एक परिवारमे सरदर ५.५२ गोटे सदस्यसभ रहल तथ्याङ्क देखाबैत अछि। हेटौंडा उपमहानगरपालिकाक जनसङ्ख्या ८४,६७९ रहल अछि । नेपालक कूल जनसङ्ख्याक १.७५ जनसाङ्ख्यिक योगदान ई जिलाक रहल अछि।
प्राकृतिक स्वरूप
ई जिला मध्य पहाडी जिला छी। एहि क्षेत्रक ७५% भू-भाग पहाडसँ झाँपल अछि। शिशिर मौसममे बरफ पड़वाला २,५८४ मिटरक उच्च भू-भागमे दामन गाविसक सिमभञ्ज्याङ्ग अछि तँ दक्षिणदिस समुद्री सतहसँ १६६ मिटर धरिक छोट भू-भाग-राईगाउँ गाविसक हात्तीढुङ्गा रहल अछि। मकवानपुर जिला विभिन्न जात जाती तथा सांस्कृतिक विविधताक साथ बरफ पड़वाला पहाडी क्षेत्रसँ समथर मैदानधरि भेल ई जिला जैविक विविधताक दृष्टिसँ सेहो अन्यन्त धनीक अछि। एकरा सुनगाभाक प्राकृतिक सङ्ग्रहालयक रूपमे सेहो जानल जाऽ सकैत अछि। छोट दूरी तथा छोट भूभागमे सेहो पैग वातावरणीय विविधताक श्रृङ्खला रहल भैसेसँ सिमभन्ज्याङ्ग धरि उचाईमे ९० जातिक सुनगाभा (अर्किड) मे सँ ६२ जाति ई जिलामे पाबल जाइत अछि।
हावापानी
जिलाक धरातलीय विविधता संगसंगै अही ठाम हावापानीमे सेहो एकदमे विविधता पओल जाइत अछि। एतय मुख्यत: ३ किसिमक हावापानि पाओल जाइत अछि जाहिमे दक्षिणतर्फ चुरे श्रृङ्खलाक आसपास उष्ण, ओकर बाद क्रमशः उत्तरतर्फ समशीतोष्ण आ शीतोष्ण किसिमक हावापानि पवैत अछि। ई जिलामे वाषिर्क सरदर २५३५ मिलि लिटर वर्षा होएत अछि। ई अङ्क नेपालक चेरापुञ्जी कहिक पह्चानल जाइवाला कास्की जिलाक पोखरा बादके अङ्क छी। जाड महिनाक पुष माघमे न्यूनतम १६.६ डि.से. तापक्रम पवैत अछि ताए गर्मीयामक बैशाख जेठमे अधिकतम ३०.३ डि.से. तापक्रम पवैत अछि।
नदी नाला/ताल
ई जिलाक जलाधारक रूपमे चारि जलाधार क्षेत्र आ १२५ उप-जलाधार क्षेत्रमे विभाजन कऽ सकैत छी। चारि जलाधार क्षेत्रमे बाग्मती, बकैया, राप्ती आ त्रिशुली छी। ई जिलाक ३.२७ प्रतिशत भू-भाग नदी, खलिहान तथा तालसँ झाँपल अछि। जिलाक पूर्वी सीमा नदीक रूपमे रहल बाग्मती नदी, पूर्व मध्य भागसँ शुरु भऽ दक्षिणतर्फ बहैवाला बकैया नदी, जिलाक मध्य भागसँ बहैवाला राप्ती, पश्चिमी दिससँ बहैवाला मनहरी आ पश्चिमी सीमा नदी लोथर ई जिलाक प्रमुख नदीसभ छी।
भू-उपयोग
ई जिलाक कूल क्षेत्रफल २,४४,४५७ हेक्टर मे सँ कृषियोग्य जमीन ६१४८९ हे. -२५.१५%), झांडी, घांसे मैदान ४९६८ हे. -२.०३%), खोलानाला तथा बगर १६७१० हे. -६.८३%), वन क्षेत्र १४४५५८ हे. -५९.१४५), औद्योगिक क्षेत्र १६०७ हे. (०.६६%), निकुञ्ज क्षेत्र १५१२५ हे. (६.१९%) अछि। जिलाक ७५ प्रतिशत भू-भाग पहाड र २५ प्रतिशत भू-भाग समथर रहल अछि।
मुख्य पर्वत श्रृंखला
चन्द्रागिरी :फाखेल गाविससँ टिष्टुङ्ग गाविसधरि महाभारत : बेतिनी गाविससँ खैराङ्ग गाविसधरि चुरे : राईगाउँ गाविससँ मनहरी गाविसधरि
मुख्य पेशा
मकवानपुर जिला औद्योगिक जिल्लाक नामक पहिचान होइतो अही ठामक लोगसभक मुख्य पेशा कृषि छी। अही ठामक कूल जनसंख्या मे सँ ८२.७% कृषिमे आ १७.३५ गैर कृषिमे संलग्न अछि। आर्थिक रूपसँ सक्रिय जनसंख्याक ५३.६% कृषिमे आ ४६.९४% जनसंख्या गैर कृषि पेशामे संलग्न अछि।
जातिसभ
मकवानपुर जिला बहुजातीय आ बहुभाषिक जात-जातिक एकटा फूलबारी अछि। ई जिला तामाङ्ग जातिक बाहुल्य भेल जिला छी। अही ठाम ४७.३% तामाङ्ग अछि। ७०% सँ बेसी जनजाती सभक बसोबास रहल अछि। तामाङ्ग जातिक बाद दोसर स्थानमे ब्राम्हण(१४.९%), तेसरमे क्षेत्री (१०.६%), चारिममे नेवार (६.८%), पाँचम् मे मगर (५.०१%) आ छठम् मे चेपाङ्ग (३.८%) आ विभिन्न जातिसभक प्रमुख रूपमे रहल अछि। दलित जातिसभक करिब ७% अछि। जातीय विविधताक धनी ई जिलामे अन्य जिलामे ही भेल आ लोपोन्मुख अवस्थामे पहुँचल वनकरिया जातिक सेहो बसोबास अछि।
धर्म
ई जिलामे विविध धर्म आ सम्प्रदायक लोग्सभ बसोबास करैत अछि। तामाङ जातिक वाहुल्य रहल होएत अछि। हिन्दू धर्म मानेवाला अधिक देखल जाइत अछि कहिक क्रिश्चियन आ इस्लाम धर्म मानेवालासभ न्यून रहल जाईत अछि। ई जिलामे हिन्दूधर्मावलम्वीसभ ४९.३६% अछि आ बौद्ध धर्म मानेवालासभ ४७.६३% अछि। क्रिश्चियन आ इश्लाम धर्मावलम्वीसभ क्रमशः २.०७ र ०.३२ प्रतिशत रहल तथ्याङ्कसँ देखलजाईत अछि।
धार्मिक स्थल
मकवानपुर जिलाक धार्मिक मठ मन्दिरसभ उल्लेख्य रूपमे रहल अछि। हेटौंडा उपमहानगरपालिका क्षेत्रमे भूटनदेवी, भुवनेश्वर महादेव, पुण्य क्षेत्र रहल अछि तँ मकवानपुरगढी गाविसमे मनकामना मन्दिर आ वंशगोपालक मन्दिर रहल अछि। चुरियामाई गाविसमे चुरियामाईक आ भैंसे गाविसमे त्रिखण्डी महादेवक मन्दिर प्रसिद्ध अछि। अहीना दामन गाविसमे ऋषेश्वर आ इन्द्रायणी माईक मन्दिर अछि आ बज्रबाराही गाविसमे बज्रबाराही, नामटार गाविसमे स्यार्सेकालिका, चित्लाङ्ग गाविसमे शिवालय,हेटौंडा -९, चौधघरेमे शीर्षक लिंङ्क रहल कुष्माण्ड सरोबर त्रिवेणीधाम (मुक्तीनाथ पहिनेक १०८ धारा रहल नेपाल क एक प्रसिद्ध धार्मिक एंव पर्यटकिय स्थल) ओहिना चिसापानी गडि मे बटुक भैरव क प्रसिद्ध मन्दिर रहल अछि । एकर अलावा तामाङ बाहुल्य क्षेत्रमे गुम्बा बौद्ध घ्याङ आदि प्रख्यात मठ मन्दिर तहीना देवालयसभ अछि।
प्रमुख बजार केन्द्रसभ
समाज आ जनसंख्याक विकासक क्रमसंगे ग्रामीण क्षेत्रहरूमे ग्रामीण जनताक आवश्यकताक वस्तु तथा सेवासँ आ स्थानीय स्तरमे उत्पादन भेल वस्तु तथा सेवासँ खरीद विक्री करैवाला उद्देश्यसँ विभिन्न ग्रामीण क्षेत्रसभमे बजार केन्द्रसभ स्थापना आ विकास होएत गेल पवैत अछि। एहीना स्थापना आ विकास भेल बजारसभ हेटौंडा, भीमफेदी, मनहरी, लोथर, छतिवन, फापरवारी, चौघडा, पालुङ्ग (ओखरेबजार), अछि। ओहिना भैंसे, दामन (शिखरकोट), हटिया (चिसापानी), बसामाडी (बस्तीपुर), बज्रबाराही (सरस्वती बजार), मार्खु, कुलेखानी, नामटार, हर्नामाडी आदि सेहो क्रमशः बजार उन्मुख गाविससभ अछि।
स्वास्थ्य
ई जिलाक मध्यमाञ्चल विकास क्षेत्रक सदरमुकामक रूपमे विकास करैक लेल कार्य संग-संगे क्षेत्रीय अस्पताल निर्माण करैक लेल नीतिगत निर्णय भऽ चुकल अछि। हाल ई जिलामे ५० शैयाक एक जिला अस्पताल, प्राथमिक स्वास्थ्य केन्द्र ४, स्वास्थ्य चौकी १ आ उपस्वास्थ्य चौकी ३१ रहल अछि। आयुर्वेदिक औषधालय दुईटा अछि। ई जिलामे शिशु मृत्युदर प्रति हजार ६४ जना आ बालमृत्युदर ९१ गोटे रहल पवैत अछि। कुल प्रजनन् दर प्रति महिला ५.१ अछि तँ परिवार नियोजनक सेवा लै वाला व्यक्ति ३९% मात्र रहल अछि।
शिक्षा
२०४८ सालक तथ्याङ्क अनुसार ई जिलाक साक्षरता प्रतिशत ३८.४% रहल अछि तँ २०५८ सालक जनगणना अनुसार ई दर बढिक ६३.४% पहुँच गेल अछि। महिला साक्षरता प्रतिशत ५३.९% अछि तँ पुरुष साक्षरता ७२.६% रहल अछि। ई जिलाक बेसी साक्षर भेल गाविस हर्नामाडी (६१.२८%) अछि। तँ सबसँ कम साक्षर भेल गाविस भार्ता (१४.७६%) अछि।
कृषि तथा पशु
कृषि पेशामे ८२.७% जनता संलग्न रहल ई जिलामे २५.१५% भू-भाग कृषि क्षेत्रसँ मात्र छोपल अछि। कृषि भूमिक ३७.२८%मे बर्षसो आ मौसम सिंचाई सुविधा पुगल अछि। भूबनोटक आधारमे ई जिलाक मध्य पहाड आ भित्र मधेशक रूपमे वर्गीकरण करैकलेल सकैत अछि। महाभारत पर्वत श्रृंखलाक उत्तरी भेगमे पर्ने उच्च भू-भागसँ वेशी फा“टधरि चिसो भागमे खासकैर बेमौसमी तरकारी, आलु, हिउंदे फलफूल, सुन्तला जातक फलफूलक लेल उपयुक्त हावापानी छी कहीबाला भित्री पहाड भेगमे अगौटे तरकारी, आलु तथा खाद्यान्न उत्पादनक लेल उपयुक्त कहलजाईतँ अछि। अहीना चुरर्ेपर्वत आ महाभारत पर्वत श्रृंखला बीचक एक चौथाइ समथर भू-भागमे गरम हावापानी भएल कारण अगौटे तरकारी, आलु तथा खाद्यान्न उत्पादनक दृष्टिसँ उपयुक्त मानल जाईत् अछि। ई जिलामे उन्नत जातक गाई, भैंसी आ बाख्रा पालन व्यवसाय क्रमिक रूपसँ बेसी होएत पवैत अछि कहेवला वंगुर, भेडा र कुखुरा पालन कार्य कहेवाला क्रमशः घटल अछि। पशुजन्य उत्पादनमध्ये दुध वाषिर्क १३४१.३ मे.टन, मासु २९५.१ मे. टन र अण्डा ४१०७५९.१ गोटासँ बेसी अछि भने माछा उत्पादनमे खासै बढोत्तरी देखल गेल अछि। पशुजन्य उत्पादन आ जनसंख्याक तुलना मे एक वर्षा एकजनाक भागमे दुध १२३.९७ लिटर, मासु १९.०९ किलो, अण्टा १४.२६ गोटा र माछा ७७.६८ ग्राम सेहो होएतो अछि। जिला कृषि विकास कार्यालयक जिलाक ६ ता सेवा केन्द्र आ ७ ता उपसेवा केन्द्र मार्फ सेवा पहुचलअछि भने जिल्ला पशुसेवा कार्यालयले ६ वटा सेवाकेन्द्र र १० वटा उपसेवा केन्द्र मार्फ सेवा पहुचाबल गेल अछि।
राष्ट्रिय राजमार्ग
त्रिभुवन राजपथ -चुरे-सोप्याङ खण्ड) ११० कि.मि. महेन्द्र राजमार्ग -चुरे-लोथर खण्ड) ४७ कि.मि. जिल्ला सडक अवस्थाक) हेटौंडा-भीमफेदी २३ कि.मि. ख) हटिया-राईगाउँ ६५ कि.मि. ग) कुन्छाल-कुलेखानी १८ कि.मि. घ) भीमफेदी-कुलेखानी-फाखेल-काठमाडौंं ५३ कि.मि. ङ) चुनिया-नामटार २० कि.मि. -८ कि.मि. मोटर चल्ने) च) दामन-डांडावास १० कि.मि. छ) सामरी-आमभञ्ज्याङ्ग ६ कि.मि. ज) कान्तिराजपथ -हेटौंडा-ठिंगन) ४२ कि.मि. -३० कि.मि. मोटर चलैवाला) झ) पशुपतिनगर-मकरी भुन्द्रुङ्ग टा“डी-सान्नानीटार १८ कि.मि. -१० कि.मि. मोटर चलैवाला) ञ) कुलेखानी-सिस्नेरी-छैमले ३० कि.मि. ट) चुच्चेखोला-फुर्केचौर १३ कि.मि. ठ) पिप्ले-कुर्ले १२ कि.मि. (६ कि.मि. मोटर चलैवाला ड) टौखेल-चित्लाङ्ग-चन्द्रागिरी १५ कि.मि. ढ) घट्टेदोभान-चखेल-देउराली-मातातिर्थ १० कि.मि.(५ कि.मि. मोटर चलैवाला)
नगर सडक
पक्की सडक ५६.६२ किमि -राजमार्ग सहित) ग्राभेल सडक ४८.४५ किमि कच्ची सडक ७० किमि गोरेटो सडक २९ किमि कंक्रिट सडक १२.५५ किमि सडक पहुँचल नपा/गाविस संख्या - ३४टा सडक नै पहुँचल गाविस संख्या - १०टा
रोप-वे
हेटौंडा - टेकु - ४२ कि.मि. -हाल बन्द)
विद्युत् उत्पादन
कुलेखानी प्रथम ६०,००० कि.वा. कुलेखानी दोसर ३२,००० कि.वा. कुलेखानी तेसर १५,००० कि.वा. -निर्माणाधिन) पूर्ण विद्युतीकरण भेल गाविस/नपा संख्या ३४.१० प्रतिशत, १५ गाविस) आंशिक विद्युतीकरण भेल गाविस संख्या ३४.१० प्रतिशत, १५ गाविस) विद्युतीकरण होमएल बाँकी गाविस संख्या ३१.८० प्रतिशत, १४ गाविस)
सञ्चार
सञ्चारक हिसाबसँ एतय खास परिवर्तन नै देखल जाइत अछि । टेलीफोन सेवा नगरक्षेत्रमे मात्र सिमित होमइक लेल ग्रामिण आ शहरोन्मुख क्षेत्रमे ईन्टरनेट सेवा अछि। आ हाल तार-रहित ईन्टरनेट आ मोबाइल फोन सुविधा जिलाक क्षेत्रमे उपलब्ध अछि आ रेडियो हरेक जेहन स्थानमे सुन्न जाइत अछि आ टेलिभिजन सेहो स्याटेलाइट प्रविधिसँ हरेक स्थानमे सेहो देखल जाइत अछि ।
रेडियो
ई जिलामे उपत्यका बाहरक पहिल व्यावसायिक रेडियो मनकामना एफएम खुलल होएतो, खुललाक छ बर्षक बाद २०६२ सालमे बन्द भेल आ हाल रेडियो सरोबर ९२.५ मेगाहर्ज,पलुंग एफएम, हेटौडा एफएम ,प्रतिध्वनि एफएम,थाहा एफएम,मकवानपुर एफएम,शक्ति एफएम,निकाश एफएम,आकाश गंगा एफएम आदि अछि।
रेडियो सरोबर ९२.५ मेगाहर्ज
रेडियो सरोबर ९२.५ मेगाहर्ज मकवानपुरक २४सौं घण्टा प्रशारण होएवाला प्रतिष्ठित एफएम छी। गगन मिडिया प्रा.लि कऽ सञ्चालन कलक ई रेडियोक अध्यक्ष चर्चित साहित्यकार आ पत्रकार श्री आनन्दराम पौडेल अछि। मकवानपुर जिलाक प्रतिष्ठित महानुभावसभ संचालनमे आनलक आ ई रेडियो सरोबर फरक शैलीमे प्रशारण होइत अछि।
सुरुवातमे रेडियोक स्टेशन म्यानेजर आ प्रधान सम्पादकक जिम्मेवार श्री गिरिजा अधिकारी सम्हालने अछि रेडियोमे अखन चन्द्र घलान स्टेशन को-अर्डिनेरक रुपमे अछि । २०७१ साल भाद्र १ गतेसँ परीक्षण प्रशारण आरम्भ भेल ई एफएमक नेपाल सरकारक प्रवक्ता, सूचना आ सञ्चारमन्त्री डा. मिनेन्द्र रिजाल २०७१ फागुन २ गते विधिवत रुपसँ उद्घाटन केने अछि। मकवानपुरक एकमात्र हास्यब्यङ्यात्मक आ समाचारमूलक एफएमक रुपमे परिचित रेडियो सरोबर, हेटौैंडा-४ मे रहेल नारायणी मल(बिजनेस कम्प्लेक्स)क सबसँ उपर घरमे अवस्थित अछि । मकवानपुरक अधिकांश क्षेत्रसँ आसपासक जिलामे ई रेडियो सुनल जाईत अछि।
पत्रपत्रिका
ई जिलामे कुराकानी साप्ताहिक ,प्रयास साप्ताहिक आ सुरुमे चर्चित भेल । पहिल हेटौडा सन्देश दैनिक ,नारायणी दैनिक,हेटौडा टुडे ,अभ्याश ,प्रदेश,सझाकुरा,आ सन्देश,शान्ति आब्हान ,समृद्ध समाज आ दैनिकसभ संचालनमे अछि। ओहीना उपत्यक बाहरक पहिल सभसँ पैग रंगिन पत्रिका सबथोक साप्ताहिक सेहो एही जिलासँ संचालनमे अछि। विगत १० वर्षसँ मकवानपुरक सक्रिय पत्रकार आ नेपाल पत्रकार महासंघ मकवानपुरक उपाध्यक्ष गिरिजा अधिकारीक प्रकाशन-सम्पादनमे साम साप्ताहिक सेहो प्रकाशन होएत अछि।
पत्रकार
ई जिलाक पहिल पत्रकार न्हुच्छेमान श्रेष्ठ छि .कृष्णराम परियार,कौशल पाण्डे ,नवराज शर्मा ,प्रताप बिस्टआदि पुराना पत्रकार छी आ राममणि दाहाल ,महेन्द्र श्रेष्ठ ,गिरिजा अधिकारी,देवराज रिमाल पहिल पुराना पत्रकार अछि ओहिना भानुभक्त आचार्य,रामकुमार एलन,रामशरण पुडाशैनी,देवराज पन्त,राजन दाहाल पहिल पुराना आ सन्तोष न्यौपाने ,सम्झना कार्की ,खेम बोलखे ,उज्ज्वल चौलागाईं,रिपेश ऋद्धि दाहाल ,पुर्णिमा गोले ,सबिन न्यौपाने,,प्रकाश दाहाल ,रुपेश दुलाल,नरेन्द्र सापकोटा,सुनिल खड्का ,प्रेम दाहाल,कृष्ण सरु ,सरिता दाहाल, अशोक सुजन श्रेष्ठ, चन्द्र घलान ,जिबराज बख्रेल, धर्मेन्द्र दाहाल,सुरेश श्रेष्ठ ,आ पत्रकारसभ सक्रिय अछि।
दूरसञ्चार
मोवाईल हेनपा आ २२ गाविस -प्रिपेड ९५००, पोस्टपेड ६५०) सिडिएमए ३७ गाविस/नपा -प्रिपेड ९८६, पोस्टपेड १०७६) टेलिफोन सेवा उपलब्ध गाविस/नपा संख्या ४० टेलिफोन सेवा उपलब्ध नै भेल गाविस संख्या ४ -ठिंगन, बेतिनी, मंथलि, इपा)
हुलाक
जिला हुलाक १टा इलाका हुलाक ११टा अतिरिक्त हुलाक ३४टा काउण्टर हुलाक १टा
सन्दर्भ सामग्रीसभ
- ↑ General Bureau of Statistics, Kathmandu, Nepal, Nov. 2012
- ↑ "मकवानपुर नामाकरणको ऐतिहासिक तथ्य" (नेपालीमे), हेटौडा अनलाइन, २३ पुष २०७३, अन्तिम पहुँच २३ पुष २०७३।
- ↑ "जिलाको सामान्य परिचय" (नेपालीमे), मकवानपुर वन कार्यालय, १२ बैशाख २०७०, अन्तिम पहुँच १२ बैशाख २०७०।
- ↑ "मकवानपुरक इतिहास" (नेपालीमे), हिमालय (युके), १२ जेठ २०६३।
- ↑ "गाउँपालिका र नगरपालिका कुन जिल्लामा कति? (सूची)" (नेपालीमे), लोकान्तर, २३ पौष २०७३, अन्तिम पहुँच २३ पौष २०७३।
- ↑ "हेर्नुहोस्, तपाईं कुन गाउँपालिका वा नगरपालिकामा पर्नुभयो?" (नेपालीमे), सेतोपाटी, अन्तिम पहुँच फाल्गुन २०७३।
- ↑ "सबै गाविस र जिविस खारेज" (नेपालीमे), अन्नपूर्ण पोष्ट, २०७३ फागुन २७, अन्तिम पहुँच २०७३ फागुन २७।
- ↑ "गाउँ र नगरपालिका (सूची)" (नेपालीमे), नयाँ पत्रिका दैनिक, पुष २३, २०७३, अन्तिम पहुँच १४ जेठ २०७४।
- ↑ "गाउँपालिका र नगरपालिकाहरुको नाम, संख्या, सीमाना, केन्द्र र वडाको सीमाना सहितको विवरण", सङ्घीय मामिला तथा स्थानीय विकास मन्त्रालय (नेपालीमे), नेपाल सरकार, अन्तिम पहुँच २०७३ फाल्गुण २७।
- ↑ "सम्पूर्ण स्थानीय तह (सूची)" (नेपालीमे), नेपाल सरकार, अन्तिम पहुँच २०७४ जेठ १४।
- ↑ "जिल्ला समन्वय समितिहरूको आधिकारिक वेबसाइट", सङ्घीय मामिला तथा स्थानीय विकास मन्त्रालय (नेपालीमे), नेपाल सरकार, अन्तिम पहुँच २०७४ जेठ १४।


c: text/html

text:
बेङ्गलोर
बेङ्गलोर /bæŋɡəˈlɔːr/, आधिकारिक रूपमे बेङ्गलुरू[७] ([ˈbeŋɡəɭuːɾu] ( सुनी))क नामसँ जानल जाइत अछि । ई कर्नाटक राज्यक राजधानी शहर छी । बेङ्गलोर शहरक जनसङ्ख्या ८४ लाख आ ई महानगरीय क्षेत्रक जनसङ्ख्या ८९ लाख अछि, आ ई गणतन्त्र भारतक तेसर सबसँ बड़का शहर आ पाँचम् सबसँ पैग महानगरीय क्षेत्र छी । दक्षिण भारतमे डेक्कनक पठारीय क्षेत्रमे ९०० मिटरक औसत उचाईपर अवस्थित ई नगर अपन साल भरि सुहाना मौसमक लेल जानल जाइत अछि । भारतक मुख्य शहरसभमे एकर उचाई सबसँ बेसी अछि ।
सन् १५३७ मे विजयनगर साम्राज्यक सामन्त केम्पेगौडा प्रथमद्वारा ई क्षेत्रमे पहिल किलाक निर्माण करेनाए छल । एकरा आई बेङ्गलोर शहरक नींव मानल जाइत अछि । समयक साथ ई क्षेत्र मराठासभ, अङ्ग्रेजसभ आ अन्तिममे मैसूरक राज्यक हिस्सा बनल । अङ्ग्रेजक प्रभावमे मैसूर राज्यक राजधानी मैसूर शहरसँ बेङ्गलोरमे स्थानान्तरित भऽ गेल, आ ब्रिटेश रेसिडेन्ट बेङ्गलोरसँ शासन चलाबैक आरम्भ करि देलक । बादमे मैसूरक शाही वाडेयार परिवार सेहो बेङ्गलोरसँ शासन चलाबैत रहल । सन् १९४७ मे भारतक आजादीक बाद मैसूर राज्यक भारत सङ्घमे विलय भऽ गेल, आ बेङ्गलोर सन् १९५६ मे नवगठित कर्नाटक राज्यक राजधानी बनि गेल । सन् १९४९ मे बेङ्गलोर छावनी आ बेङ्गलोर नगर, जकर विकास अलग अलग एकाईसभक तर्ज पर भेल छल, कऽ विलय करि नगरपालिकाक पुनर्गठन कएल गेल ।
वर्ष २००६ मे बेङ्गलोरक स्थानीय निकाय बृहत् बेङ्गलोर महानगरपालिका (बिबिएमपी) एक सङ्कल्पक माध्यमसँ शहरक नाम अङ्ग्रेजी भाषाक वर्तनीके Bangalore सँ Bengaluru मे परिवर्तित करिक निवेदन राज्य सरकारक भेजलक । राज्य आ केन्द्रीय सरकारक स्वीकृति मिल्लाबाद ई परिवर्तन १ नवम्बर २०१४ सँ प्रभावी भऽ गेल ।
बेङ्गलोर भारतक सूचना प्राविधिक निर्यातसभक अग्रणी स्रोत रहल अछि, आ याह कारणसँ एकरा भारतक सिलिकन भ्याली कहल जाइत अछि । भारतक प्रमुख प्राविधिक सङ्गठन इसरो, इन्फोसिस आ विप्रोक मुख्यालय याह शहरमे अछि । एक जनसाङ्खिकीय विविध नगर, बेङ्गलोर भारतक दोसर सबसँ तीव्र गतिमे विकसित भऽ रहल मुख्य महानगर छी । एतय बहुतरास शैक्षिक आ अनुसन्धान संस्थान स्थित अछि, जेना भारतीय विज्ञान संस्थान, भारतीय प्रबन्ध संस्थान बेङ्गलोर, राष्ट्रिय डिजाइन संस्थान, नैशनल ल स्कुल अफ इन्डिया युनिभर्सिटी आ नेसनल इन्स्टिट्यूट अफ मेन्टल हेल्थ एन्ड न्युरोसाइन्स । बहुतरास सरकारी वायुप्राविधिक आ रक्षा सङ्गठन सेहो एतय स्थापित अछि, जेना भारत इलेक्ट्रनिक्स, हिन्दुस्तान एयरोनोटिक्स लिमिटेड आ नेसनल एयरोस्पेस लेबोरेटरिज । बेङ्गलोर कन्नड फिल्म उद्योगक केन्द्र छी । एक तीव्रतासँ विकास भऽ रहल महानगरक तौर पर बेङ्गलोरक आगा बढऽ कऽ लेल प्रदूषण, यातायात आ अन्य सामाजिक-आर्थिक चुनौतिसभ अछि । $८३ अरबक घरेलू उत्पादक साथ, सकल घरेलू उत्पादक नजरियासँ बेङ्गलोर भारतक चारिम सबसँ पैग नगर छी ।
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ "Commissioner ", Bruhat Bangalore Mahanagara Palike, अन्तिम पहुँच ३ मई २०१५।
- ↑ K. V. Aditya Bharadwaj (२८ जुलाई २०१५), "Bengaluru is growing fast, but governed like a village", The Hindu (Bengaluru), अन्तिम पहुँच २० अगस्त २०१५।
- ↑ H.S. Sudhira; T.V. Ramachandra; M.H. Bala Subrahmanya (२००७), "City Profile — Bangalore" (PDF), Cities (Bangalore: Environmental Information System (Centre of Ecological Sciences), Indian Institute of Science) 24 (5): 382, डिओआई:10.1016/j.cities.2007.04.003।
- ↑ "Cities with population of 1 Lakh and Above", censusindia.gov.in, अन्तिम पहुँच ३० जनवरी २०१४।
- ↑ "INDIA STATS : Million plus cities in India as per Census 2011", Press Information Bureau, Mumbai, National Informatics Centre, अन्तिम पहुँच २० अगस्त २०१५।
- ↑ http://nclm.nic.in/shared/linkimages/NCLM50thReport.pdf
- ↑ "It is official: Bangalore becomes Bengaluru", The Times of India।

robotstxt: allowed

filter: keep


text:
अरनेबा
अरनेबा एकटा फल छैक। काँच अवस्थामे ई हरियर रङ्गक होएत अछि आर पकला पर पीयर रङ्गक भऽ जाएत अछि। एकर काँच आर पकल फल दुनू उपयोग मे अबैत अछि। काँच फलक तरकारी बनाएल जाएत अछि। ई सभ कारणसँ घरे अगलबगल लगेबाक लेल ई बहुत उत्तम फल छैक। एकर काँच फलसँ दूध सेहो निकालल जाएत अछि, जाहिसँ पपेइन तैयार कएल जाएत अछि।
परिचय[सम्पादन करी]
चित्रदीर्घा[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- पपीते की खेती (विकासपिडिया)
- पपीते की खेती
- पपीता : विटामिन 'ए' का खजाना (वेबदुनिया)
- पपीता: फल एक फायदे अनेक


text:
प्रस्तुत पद मैथिलीक महान कवी विद्यापति द्वारा लिखल गेल अछि । एहि मे महाभाव भाव के प्रकट कयल गेल अछि । महाभाव अर्थात जखन प्रेमी एक दूसरा के फराक नहि एके भुजेत अछि । अपने मे अपन प्रेमी के महसूस करैत अछि ।
“अनुखन अनुखन माधव माधव सुमिरिते
सुन्दरि भेल मधाई ।
ओ निज भाव सभावहि विसरल
आपन गुन लुबुधाई ।। ”
राधा बेर बेर माधव माधव बाजैत अछि । एतने बेर माधव बाजैत अछि कि ओ मधाई भ’ गेल अछि । अर्थात राधा कृष्णाक स्मरण क ‘ रहल अछि आ हुनक प्रेम मे व्यग्र अछि । ओ अपन स्वाभाव बिसरि गेल अछि आ कृष्णक गुण में लुब्ध अछि । अइसन प्रेम अछि कि अपन कोनो सुध बुध न अछि मुदा अपन प्रेमिक ज्ञान अछि ।
“माधव अपरूप तोहिरी सिनेह ।
अपने बिरह अपन तनु जर जर
जिबइते भेल संदेह ।। ”
माधव हे कृष्ण अहाँक प्रेम अपूर्व अछि । अहाँक प्रेम मे राधा अपन तन जर्जर करल जा रहल अछि । ओकर जीवन सेहो संदेहपूर्ण अछि । जखन कोनो प्रेमी प्रेम करत अछि त ‘ ओ अपन प्रेमिक विरह मे जर्जर भ ‘ जायत अछि । जिबैत अछि कि मृत्यु के प्राप्त करि ई प्रश्नचिन्ह अछि ।
“भोरहि सहचरि कातर दिठी हेरि ।
छल छल लोचन पानि
अनुखन राधा राधा रट इत
आधा आधा कहु बानि ।। ”
भोर होयत अछि त ‘ सखी सभ राधाक आखि मे अश्रु देखैत अछि । जखन प्रेमी स ‘ विरह होयत अछि त ‘ भोर भेला सभसँ प्रथम प्रेमी स्मरण होयत अछि आ ओकर विरह मे अनायास अश्रु प्रकट होयत अछि । एहि स्थान आब राधा, राधा राधा रटैत अछि । अर्थात राधा आब अपने के कृष्ण बुझेत अछि । जखन ओ कृष्ण भ ‘ गेल अछि त ‘ ओ आब राधाक विरह मे अछि । एखेन बेर राधा राधा बाजैत अछि कि आधा आधा प्रतीत होयत अछि ।
“राधा सय जब पुनतहि माधव
माधव सय जब राधा ।
दारुन प्रेम तबहि नहि टूटत
बाढ़त विरहक बाधा ॥ ”
राधा स ‘ औ कृष्ण बनैत अछि त ‘ ओ पुनः कृष्ण स ‘ राधा । अर्थात जखन ओ राधा अछि त ‘ ओ कृष्णक विरह मे अछि । ओ फेर एतने मधाई भ ‘ जायत अछि कि ओ अपने के कृष्णा भुझे त अछि । जखन ओ कृष्णा भ ‘ जायत अछि त ‘ ओ राधाक विरह करैत अछि । एहि प्रकार कखनो ओ कृष्णा भ ‘ जायत अछि त ‘ कखनो राधा । अइसन कष्टकारी प्रेम अछि जे टूटत नहि अछि ।
“दुहु दिशे दाहुरने जैसे दग धइ
आकुल कीट परान ।
ऐसन बल्लभ हेरि सुधामुखी
कवी विद्यापति भान ॥ ”
जखन लकड़ीक दुनु ओर अग्नि लागल होए आ एहि लकड़ी पर कोनो कीट होये त ‘ जे स्थिति कीटक होयब तखन स्थिति राधाक अछि । हे राधा अइसन कृष्णक प्रेम अछि । अइसन विद्यापति कहैत अछि । एहि स्थान पर उपमा अलंकारक सुन्दर उपयोग सेहो देखल जा सकैत अछि ।


text:
तिला संक्रान्ति मिथिलाक प्रमुख पावनि अछि. एही दिन सूर्य मकर राशि मे प्रवेश करैत अछि. ई वैदिक उत्सव अछि. एहि पावनिक सम्बन्ध प्रकृति, ऋतु परिवर्तन आ कृषि सं अछि. ई तीनू जिनगीक आधार अछि. प्रकृतिक कारक रूपें सूर्य देव केर आराधना कयल जाइत अछि.
अलग-अलग समाज मे मकर संक्रांतिक पर्व पर अलग-अलग रूप मे तिल, चाउर, दालि एवं गुड़ केर सेवन कयल जाइत अछि. मिथिला मे एहि दिन खिचड़ि, लाइ, चुरलाइ, तिलबा, तिलकुट लोक खाइत अछि. एहि दिन लोक पोखरि मे स्नान करैत छथि आ तत्पश्चात किछु सेवन करैत छथि. नेन्ना-भुटका कें ठंढ मे भोरे स्नान करबाक लेल उत्साहित करैत अभिभावक लोकनि कहैत छथि, जे जतेक बेर डुम्मी काटत ततेक तिलबा भेटतैक. नेन्ना-भुटका कें ई बात बहुत बेसी रोमांचक आ मजेदार लगैत अछि. एहि दिन मैथिल अभिभावक लोकनि अपन धिया-पुता कें तिल-चाउर द' दायित्व निर्वाहक स्वीकारोक्ति लैत छथि. खान-पान आ पुण्य स्नानक बीच मिथिलाक ई विधान पारिवारिक आ सामाजिक जोड़-बन्हन केर सूचक अछि.
अलग-अलग समाज मे मकर संक्रांतिक पर्व पर अलग-अलग रूप मे तिल, चाउर, दालि एवं गुड़ केर सेवन कयल जाइत अछि. मिथिला मे एहि दिन खिचड़ि, लाइ, चुरलाइ, तिलबा, तिलकुट लोक खाइत अछि. एहि दिन लोक पोखरि मे स्नान करैत छथि आ तत्पश्चात किछु सेवन करैत छथि. नेन्ना-भुटका कें ठंढ मे भोरे स्नान करबाक लेल उत्साहित करैत अभिभावक लोकनि कहैत छथि, जे जतेक बेर डुम्मी काटत ततेक तिलबा भेटतैक. नेन्ना-भुटका कें ई बात बहुत बेसी रोमांचक आ मजेदार लगैत अछि. एहि दिन मैथिल अभिभावक लोकनि अपन धिया-पुता कें तिल-चाउर द' दायित्व निर्वाहक स्वीकारोक्ति लैत छथि. खान-पान आ पुण्य स्नानक बीच मिथिलाक ई विधान पारिवारिक आ सामाजिक जोड़-बन्हन केर सूचक अछि.
एहि दिन पुण्य-स्नान क' ब्राह्मण भोजनक विशेष महत्व अछि. कहल जाइत अछि जे धरतीक पोषण विष्णु करैत छथि आ तिल हुनके सं उत्पन्न भेल अन्न अछि. धरती पर ब्राह्मण कें विष्णु रूप मानल गेल अछि. एहि दिन गरीब कें दान देला सं विशेष पुण्य भेटैत अछि. मिथिला सं बहुतो संख्या मे लोक एहि अवसर पर पुण्य लाभ लेल गंगासागर अबै छथि. एहि दिनक बाट लोक एहू लेल तकैत रहैत अछि जे एहि पावनिक बाद धीरे-धीरे रौद उगब शुरू होइत अछि आ लोक कें भीषण ठंढ सं बचबाक आस मजगूत होइत अछि. ई समय नव फसिलक अछि से लोक मे नव उमंग आ उत्साह रहैत अछि.
— मिथिमीडिया डेस्क (Photo: Google)
— मिथिमीडिया डेस्क (Photo: Google)


text:
ओना त हिन्दी सिनेमा तीसरी कसम मे जमि कऽ मैथिली भाषाक प्रयोग कैल गेल छल। ओहिकें बाद सिनेमा ‘भौजी मां’ कें सेहो आन-आन भाषा मे गबिंग कैल गेल छलैक मुदा स्टार प्लस पर आवै वला सीरियल ‘सिया के राम’ हिन्दी धारावाहिक मे मैथिली गीतक मिठास पूरा देश कें सुनवा मे आयत। चूंकि सीता मैथिलानी छलीह आ ओहि कें देखैत धारावाहिक निर्माता अहि बातक विशेष ध्यान रखलाह जे धारावाहिक मे मिथिलाक मिठास नीक जेना होइ।
अहि बहुप्रतिक्षित धारावाहिक मे अपन स्वर सं गीतकें सुरवद्ध केलीह अछि वर्तमान मैथिली गीतक शीर्ष गायिका रंजना झा। मुंबईक अशोक हौंडा स्टूडियो मे रिकार्ड कैल गेल अहि गीतक संगीतकार छथि संदीप बनर्जी ओ अजय मिश्र तहिना रिकाॅर्डिस्टक रूप मे शकील अपन अहम योगदान देने छथि। गायिका रंजना झा अहि गीत कें गाबि उति उत्साहित छथि आ अपना सोशल साइट पर लिखलीह जे मां जानकीक कृपा सं रिकाॅर्डिंग बढि़या रहल आ अति शीघ्र स्टार प्लस पर सीया के राम सीरियल अपने लोकनि कें देखवा मे भेटत।
निश्चित रूपहिं मैथिली गीत-संगीत ओ मिथिला-मैथिलीक लेल इ एक एकटा नीक भविष्यक सूचक अछि। अहि उत्कृष्ट काजक लेल सिया के राम कें पूरा यूनिट आ विशेष क रंजना झा कें बहुत-बहुत धन्यवाद आ कोटि सह बधाई।
Subscribe to: Post Comments ( Atom )


text:
महाभारत ( Mahabharat ) - खट्टर ककाक तरंग - हरिमोहन झा |
महाभारत
(खट्टर ककाक तरंग)
हम प्रातःकाल क श्लोक पढैत चल अबैत रही -
‘पुण्यश्लोको नलो राजा पुण्यश्लोको युधिष्ठिरः’
आकि बाटे में भेटलाह खट्टर कका। बजलाह - की भोरे भोरे अगत्ती सभक नाम लैत छह।
हम कहलिऎन्ह – खट्टर कका, धर्मराज
खट्टर कका टोकैत बजलाह- धर्मराज नहिं, बुड़िराज। एहन बूड़ि आइ धरि संसार में केओ भेल अछि जे जुआ क पाछाँ अपन राजपाट ओ स्त्री पर्यन्त हारि वने-वन छिछिआएल फिरय ? हुनकर जोड़ा एकेटा छथिन्ह–राजा नल। ओहो तेहने छलाह । जुआ क पाछां अपन सर्वस्व गमा जंगल में हकन्न कानय गेलाह और ओहू ठाम स्त्री कैं सुतले छोडि कऽ पडैलाह । जेहने युधिष्ठिर अथाह, तेहने नल नकडुब्बा ! दूनू एके जुआ में जोतय योग्य । तैं जे ई श्लोक बनौलक अछि से खूब जोडा लगौलक अछि ।
हम - खट्टर कका, ई लोकनि महाभारत क आदर्श महापुरुष थिकाह, जनिक जीवनी सॅं लोक असंख्य शिक्षा ग्रहण कऽ सकैत अछि ।
खट्टर कका- हॅं , युधिष्ठिरक जीवन सॅं तीन बातक शिक्षा भेटैत अछि । प्रथम त ई जे जुआ नहिं खेलाइ । दोसर, जौं बेइमानिक लूरि नहि हो त और नहिं खेलाइ । तेसर, जौं खेलैबे करी त स्त्री कैं दाव पर नहिं चढाबी। एकरा अतिरिक्त औरो कैइएक टा उपदेश भेटैत अछि । जेना संसार में फूसि सॅं केओ नहि बाँचल अछि । जे धर्मराज कहबैत छथि तिनको 'अश्वत्थामा हतः' कहि कऽ छल करय पडलैन्ह । संसार में केहनो शुद्ध व्यक्ति क विश्वास नहिं करक चाही । सभ सॅं बडका त ई शिक्षा भेटैत अछि जे कुल में एकटा बूडि उत्पन्न भेने सम्पूर्ण देश कैं संहार कऽ दैत छैक । यदि युधिष्ठिर जुआरी नहिं बहरैतथि त महाभारत युद्ध किऎक होइत ?
हम – खट्टर कका, अहाँक त सभटा अद्भूते बात होइत अछि । सभ लोक कहैत अछि जे कौरव क अन्याय सॅं महाभारत क युद्ध भेल अहाँ उनटे युधिष्ठिर कैं दोष दैत छिऎन्ह !
खट्टर कका- तों अपने विचारि क देखह । यदि युधिष्ठिर महाराज जुआ खेलाय नहिं जैतथि त एतेक होइत किऎक ? और हारि गेलाह, एहि में अनकर कोन दोष ? ललकारा पर पासा भजैत गेलाह। हौ, बुडिबक कैं त लोक ललकारा देबे करैत छैक । एहि में दुर्योधन और शकुनि क कोन दोष ? और जखन हारिए गेलाह तखन अपना बात पर रहितथि। ई की जे हारियो जायब आ राज्यो चाहब?
हम - खट्टर कका, द्रौपदी क ओतेक अपमान कैलकैन्ह, चीरहरण कैलकैन्ह; और अहाँ कहै छी
खट्टर कका- हौ, द्रौपदी रहबे तेहने करथि । हुनका कहियो भैंसुरक विचार रहलैन्ह ? महल बनबौने रहथि । दुर्योधन देखय ऎलथिन्ह । संगमरमर तेहन झलकैत रहैक जे देखला उत्तर हुनका संदेह भेलैन्ह जे ई जल थीक कि स्थल थिक। एहि में हॅंसबाक कोन बात रहैक ? परन्तु उपर सॅं खिलखिला उठलीह। ओतबे नहिं, सुना कऽ कहलथिन्ह- “आन्हर क बेटा आन्हरे होइ छैक !” कहू त, ई केहेन मर्मभेदी वाक्य भेलैन्ह ! वृद्ध ससुर 'धृतराष्ट्र' क प्रति हुनका एहन बात बाजब उचित छलैन्ह ? और कौरव सभ त पाण्डव सन भुसकौल छल नहिं जे अपमान घोंटि कऽ पीबि जइतैन्ह । ओ सभ अगिया-बेताल छल । द्रौपदी अपनहि बिढनी क छता खोंचारय गेलीह । तखन ओ सभ जे कैलकैन्ह से ठीके कैलकैन्ह । बूझह त महाभारत क जडि़ द्रौपदीए थिकीह ।
हम - खट्टर कका, अहाँ पाण्डव सभ कैं भुसकौल किऎक कहैत छिऎन्ह ?
खट्टर कका- भुसकौल त रहबे करथि। भरल सभा में द्रौपदी क साडी़ खींचि कऽ नग्न कऽ देलकैन्ह और पाँचो पाण्डव मूडी़ गाड़ने बैसल रहि गेलाह। ओहि काल भीम क गदा और अर्जुन क गांडीव कहाँ गेलैन्ह ?
हम - खट्टर कका, ओहि ठाम मौका नहिं रहैन्ह ।
खट्टर कका- हौ, आब ओहि सॅं बेशी मौका केहेन होइ छैक ? बूझह त पाण्डव सभ भारी गैयाह छलाह ।
हम - परन्तु अर्जुन भीम केहन रहथि ?
ख०- हौ, अर्जुन पुरुष रहितथि त मोछ-दाढी मुडा़, साडी़ पहीरि, स्त्री बनि कऽ राजकन्या कैं नाचे सिखाबय पर रहितथि ? एहि सॅं बरु घोडाक सईसी करितथि त से नीक । अपना जिवितहि में द्रौपदी कैं अनका महल में रहि नौडी़क काज करैत देखि जिनका कौर घोटल जाइन्ह से पाण्डव धन्य छलाह । भीम त सोझे भनसीये छलाह । 'भोनू भाव न जाने पेट भरन सों काम।' खाली मोटाइ भेने की हैतैन्ह ?
हम - खट्टर कका, ओ अज्ञात-वास में छलाह ।
खट्टर कका- अज्ञात-वास करबाक छलैन्ह त तेहन ठाम जैतथि जतय केओ मूँह नहि देखितैन्ह। हौ, ई लोकनि वास्तव में मूह देखाबय योग्य नहिं छलाह ।
हम - खट्टर कका, अर्जुन सन वीर कैं अहाँ एना कहैत छिऎन्ह ?
खट्टर कका- हौ, माछे चिड़इ पर निशान लगौने लोक वीर कहाबय त मलाहो सभ वीर थीक । यदि अर्जुन यथार्थ में वीर रहितथि तखन गोआर गोढि सभ स्त्री-गण कैं घेरिकऽ छीनिए लितैन्ह ? ओहि बेर गाण्डीव क घमण्ड कतय गेलैन्ह? -वैह धनुषा वैह पारथ, हरि बिनु को पुरिहैं पुरुषारथ ? असल में अर्जुन कृष्णक बलें कुदैत छलाह। जेना खुट्टाक बलें पड़रु चुकडैत अछि। यदि कृष्ण सन सारथी नहिं भेटितथिन्ह त कर्ण क हाथ सॅं अर्जुन क प्राण कहियो बचितैन्ह ? कर्ण असली वीर रहय। परन्तु ओकरा संग जे अन्याय भेलैक से किऎक ककरो संग हेतैक ? अर्जुन कैं ओ अपना सामने कहियो टेरलकैन्ह ? धर्मयुद्ध भेला उत्तर देखा दितैन्ह। परन्तु छलिया कृष्ण से नहिं होमय देलथिन्ह। कुन्ती सन दू रंग करय बाली माय भगवान ककरो नहिं देथुन्ह। एक बेटा क प्राण बचयबाक हेतु दोसराक संग घोर अन्याय कैलन्हि । जौं ओ कर्णक कवच-कुण्डल धोखा दऽ कऽ नहि लऽ लितथिन्ह त अर्जुन कथमपि कर्ण सॅं नहिं जीति सकितथि । परन्तु ई बात जानियो कऽ वीर कर्ण अपन अमोघ अस्त्र स्वार्थी माय केर हाथ में प्रदान कऽ देलन्हि । वीरता सराही त एकरा । कर्ण सन वीर पुत्र और कुन्ती सन घातनी माय ने आइ धरि भेल, ने हैत। अर्जुन जेहन धोखा दऽ कऽ जयद्रथ कैं मारलथिन्ह से संसार जनैत अछि। यदि ओहि दिन कृष्ण अपन चक्र-चालि नहिं लगवितथि त अर्जुन कैं जरि कऽ भस्म भऽ जाय पडतैन्ह । परन्तु हुनका खातिर की की ने जाल कैल गेल । और जे कृष्ण अर्जुन क हेतु एतेक कैलथिन्ह – गीता सन उपदेश देलथिन्ह-तिनके बहिन सुभद्रा कैं हरण कय लऽ गेलथिन्ह । ईहो नहि विचार जे मामाक बेटी ममिऔत बहिन – थीक। एहने कैं तो प्रशंसा करैत छह ? हौ, पांडव सन पतित केओ भेल ? अर्जुन अपन ममिऔत बहिन कैं लऽ एलाह और अपन मसिऔत बहिन कैं । सेहो द्रौपदी सन पत्नी अछैत ।
हम- मसिऔत बहिन कोना ?
खट्टर कका- हौ, शिशुपाल क माय और कुन्ती दूनू सहोदरा बहिन। भीम शिशुपाल क बहिन सॅं विवाह कैलन्हि । से मसिऔत भेलैन्ह कि नहिं ? हिनका लोकनि कैं कोनो विचार रहैन्ह ?
खट्टर कका पुनः बजलाह -- विचार रहितैन्ह कोना ? पाण्डव लोकनि कैं । ओरे सॅं बिगडल छलैन्ह । ई लोकनि जारज सन्तान छलाह । पाण्डु त भरि जन्म क रोगी । हुनका विवाह सौखे की भेलैन्ह ? सेहो दूटा। कुन्ती ओ माद्री। हौ, जकरा एक सै भातिज रहैक तकरा कतहु एतेक वंश बढाबक चिन्ता होइक ? सेहो अनके भरोसे। यदि पाण्डु भीष्म जकाँ अविवाहित रहि जैतथि त राज गद्दी क हेतु झगड़े नहिं उठैत। धृतराष्ट्र क वंसज राष्ट्र कैं धारण कैने रहितथिन । परन्तु पाण्डु क वर्ण संकर सन्तान देश कैं चौपट्ट कऽ देलथिन्ह। कुल मे दाग लगने यैह परिणाम होइत छैक । परन्तु कुन्तिए-माद्री क कोन दोष ? पाण्डुक अपनो जन्म त नियोगे सॅं भेल छलैन्ह । "यद्यदाचरति श्रेष्ठः तत्तदेवेतरोजनः।" जाहि पाण्डव क पुरखे 'विचित्रवीर्य' छलथिन्ह, तिनका कुलखूँट में एना भेलैन्ह से कोन आश्चर्य ।
खट्टर कका सॅं के बहस करौ, हम अपन प्रातः श्लोक पढैत आगां बढलहुं -
अहल्या द्रौपदी तारा कुन्ती मन्दोदरी तथा ।
पंचकन्याः स्मरेन्नित्यं महापातकनाशनम ॥
खट्टर कका टोकलन्हि - केवल श्लोके टा पढैत छह कि अर्थो बुझैत छहौक ? अहल्या, द्रौपदी, तारा, कुन्ती, मन्दोदरी- पाँचो त विवाहिता छलीह । तखन ‘पंच-कन्या' किऎक कहैत छहुन ? और कोन बात लऽ कऽ हिनका लोकनि कैं प्रातः स्मरणीय बुझैत छहुन ? अहल्या तेहन कर्म कैलन्हि जे पाथरे भऽ गेलीह । तारा ओ मन्दोदरी एक कैं धऽ कऽ नहिं रहलीह । कुन्ती कुमारिये में पॉंच टा कैं आवाहन कैलन्हि । और द्रौपदी महारानी बराबरि पॉंच पुरुषक दुलरुआ बनल रहलीह । जखन सासुए ओहन शीलवन्त छलथिन्ह तखन ई कोना ने पॉंच गोटा क तोष राखथु ।
पंच भिः कामिता कुन्ती पंचभिः द्रौपदी तथा ।
सती बदति लोकोऽयं यशः पुण्यैरवाप्यते ॥
हिनका लोकनि क देखाउस तोहर काकी करथुन्ह से हम करय देबैन्ह ? देखह, हमरा ऑंगन में ई श्लोक नहिं पढिहऽ से कहि दैत छियौह ।
हम - खट्टर कका, बुझि पड़ैछ जे ओहि समय में स्त्रीगण कैं किछु अधिक स्वतंत्रता रहैन्ह ।
खट्टर कका - किछु किऎक ? बहुत अधिक । आइ हमर बेटी जौं सावित्री जकां करय त हम जीबय देबैक ? मानि लैह जे हम ओकरा बैद्यनाथधाम लऽ जइऎक और ओहि ठाम तपोवन में कोनो विद्यार्थी कैं देखि कऽओ अडि जाय जे हम विवाह करब त एकरे सॅं, चाहे जे भऽ जाय, त हमरा केहन लागत ? तैं हम सती-सावित्रीक उपाख्यान ओकरा नहिं पढय दैत छियैक । सती वा सावित्री केओ अपना, बापक कथा मानलन्हि ? हौ, हमर बेटी जौं आइ द्रौपदी वा दमयन्ती जकां स्वयंवरा भऽ कऽ जकरा जी में अबैक । तकरे माला पहिरा दैक, त हमर पाग रहत ? ओ यदि दमयन्ती जकां कुमारिए में अनका सॅं चिट्ठी-चपाती करय लागि जाय त हमरा नीक लागत ? तैं हम सावित्री वा दमयन्तीक कथा अपना घर में नहिं जाय दैत छी ।
हमरा मुंहठाह देखि खट्टर कका बजलाह -महाभारत पढ्ह तखन बहुतो बातक पता लगतौह। ताहि दिन कन्या खूब युवती भेला पर विवाह करथि। देखह, अम्बा, अम्बिका, अम्बालिका- तीनू बहिन केहन समर्थ रहथि, तखन हरण भेलैन्ह । द्रौपदी स्वयंवर-काल में पूर्ण यौवना रहथि । सुभद्रो खूब सेयानि रहथि। उत्तरा कैं विवाह सॅं सातमे मास पर परीक्षित जन्म लेलथिन्ह और कुन्ती कैं त सन्तान भऽ चुकला पर विवाह भेलैन्ह। ओहि समय एक सॅं एक प्रौढा कन्या रहैत छलीह। शकुन्तला तेहन जुआइलि छलीह जे प्रथमे सक्षात्कार में गर्भाधान भऽ गेलैन्ह। देवयानी ओ शर्मिष्ठा तेहन पकठोसि छलीह जे कच और ययाति कैं तंग-तंग कय छोडलथिन्ह । शल्य पर्व में त एक एहन कुमारि क कथा आयल छैन्ह जे यौवन ढरि गेलाक बाद स्वेच्छा सॅं अपन विवाह कैलन्हि। हौ, ताहि दिन में कोनो पर्दा क बन्धन त रहैक नहिं कुमारि कन्या सभ स्वच्छन्द भऽ कऽ घुमथि । सुभद्रा रैवतक पर्वत पर मेला देखय गेल रहथि, ओही ठाम हरण भेलैन्ह । एक बेर द्रौपदी केश फोलने बाहर ठाढि रहथि, ओही काल जयद्रथ हरण करय लगलैन्ह । चोली त ओ लोकनि पहिरबे नहिं करथि । स्वाइत दिन दहाडे हरण कऽ लऽ जाइन्ह । और एक बात कहिऔह ? कुमारि सभ कैं अपनो प्रायः सैह नीक लगैन्ह। सुभद्रा क हरण भेलैन्ह से अपने इच्छा सॅं। रुक्मिणीओ क हरण तहिना भेलैन्ह । भाय रोकऽ गेलथिन्ह त हुनका रथेक पहिया में बन्हबा देलन्हि । बूझह त, ताहि दिन कन्या लोकनि विवाह क हेतु खेखनियॉं कटैत छलीह । अनुशासन-पर्व में त साफे लिखलकैक अछ
हम- खट्टर कका अहॉं जौं कतहु व्यासगद्दी लगा कऽ महाभारत बॉंची त अनर्थे हो ।
खट्टर कका- हौ, व्यास क नाम पर नहिं लैह। ओ खुशामदी छलाह। आदि सॅं अन्त धरि पाण्डव कैं पक्षपात कैने छथि ।
हम- एकर कारण की ?
खट्टर कका हमरा कान लग नहुं-नहुं बजलाह - कारण यैह जे व्यास अपनो वर्णसंकर छलाह । 'व्यासो मत्स्योदरीयः' - तखन जारज पाण्डव सभक पक्ष कोना ने लेथुन्ह ?
हम - खट्टर कका, अहांक त सभ बाते अद्भुते होइत अछि ।
खट्टर कका- परन्तु कहै छिऔह यथार्थ । सौंसे महाभारत देखने यैह बुझि पड़ैछ जे कुरुक्षेत्र में धर्मयुद्ध नहिं भेल । पाण्डव लोकनि अन्याय ओ छल-कपट सॅं काज नेने छथि। कर्ण, द्रोण, भीष्म, जयद्रथ- सभक वध त अधर्मे सॅं कैल गेलन्हि । और ताहि पर व्यास कहैत छथि - ‘यतो धर्मस्ततो जयः' । हौ, हमरा त महाभारत देखला उत्तर यैह बुझि पड़ैत अछि जे- यतोऽधर्मस्ततो जयः ।
खट्टर कका थोडेक काल चुप रहि पुनः बजलाह - परन्तु ओतेक अन्याय जे करय से अन्त में गलबे करय । स्वाइत ई लोकनि हिमालय में गलि गेलाह ! युधिष्ठिर क संग राज-पाट त गेलैन्हि नहि, एकटा कुकुर मात्र संग गेलैन्ह ! भ्रातृ-विरोध कैने की फल भेलैन्ह ? परन्तु तैयो त हमरा लोकनिक ऑंखि नहिं फुजैत अछि !
Harimohan Jha Ki Kahaniya
Maithili Story
- asked 9 months ago
- B Butts


text:
नवका- पुरनका लेख सर्च करु...
कोसी पर काज शुरू...
भारत-नेपाल मे सहमति
नेपाल के प्रधानमंत्री पुष्प कमल दहल उर्फ प्रचंड आई- काल्हि इंडिया मे छथिन्ह. दिल्ली मे हुनकर कइटा नेता सभ के संग गप्प भेलन्हि. बिहार केर मुख्यमंत्री नीतीश कुमार सेहो हुनका सं भेंट कएलथिन्ह. प्रचंड कोसी पर सभ तरहे सहयोग के भरोस देलखिन्ह. कोसी पर दुनु देश केर जल संसाधन मंत्री केर बैठक सेहो भेलन्हि. तय भेल जे सप्तकोसी पर हाई डैम के लेल काज मे तेजी लाएल जाएत. बातचीत मे इहो फैसला भेल जे सभ मुद्दा केर हल त्रिस्तरीय समिति सं कएल जाए. मंत्री के स्तर पर संयुक्त नदी आयोग... सचिव केर स्तर पर संयुक्त समिति आओर परियोजना केर स्तर पर तकनीकी समिति एहि पर नजर राखत. आब दुनु देश के बीच बाढ़ि सं बचय लेल सूचना केर आदान प्रदान कएल जाएत... मॉनसून सं पहिने आओर बाद मे दुनु देश के बैठक सेहो होएत.
बातचीत मे नेपाल के मंत्री भारतीय इंजीनियर... कर्मचारी के सुरक्षा के भरोस सेहो देलखिन्ह.
दिल्ली मे शरद यादव जीक घर पर भेल भेंट मे नीतीश जी प्रचंड सं कहलथिन्ह जे अगर बिहार केर शोक के नाम सं जानय जाय वाला कोसी के पानि केर प्रबंध नीक सं कएल जाए तं ई पानि दुनु देश केर लेल वरदान साबित भs सकय अछि. प्रचंड जीक सेहो कहनाय छलन्हि जे ओ अगिला दस साल मे दस हजार मेगावाट बिजली पैदा करय चाहय छथिन्ह. कोसी के पानि पर रोक लगाबय आओर प्रबंधन केर लेल 1954 मे भारत आओर नेपाल मे एकटा संधि भेल छल. ई संधि 199 साल के लेल 2153 तक अछि. नेपाल आब ओहि संधि मे समीक्षा के बात करि रहल अछि. अगर अखनो एहि पानि केर प्रबंधन नीक सं कएल जाए त एकटा बड़का इलाका मे सिंचाई केर सुविधा मिल सकैत अछि. पनबिजली केर उत्पादन सेहो बढ़ि सकैत अछि.
1 टिप्पणी:


text:
बाबर
जहिर उद-दिन मुहम्मद (जन्मः १४ फेब्रुअरी १४८३ - मृत्युः २६ दिसम्बर १५३०) जे बाबरक नामसँ प्रसिद्ध भेल , एक मुगल वंशका शासक छल ओ मूल मध्य एशिया रहल छल । ओ भारतमे मुगल साम्राज्यक संस्थापक रहल छल । ओ मुबईयान नामक पद्य शैलीक जन्मदाता समेत छल ।
नामसंपादित करें
अरबी भाषामे जहिर-उद-दिनक अर्थ सत्यताक रक्षक होएत अछि माने मुहम्मद इलामक अगमवक्ता छथि । उनकर नाम उच्चारणमे कठिनाई आएल पश्चात हुनका बाबरक नामसँ बोलावैत लागेल छल ।
प्रारम्भिक जीवनसंपादित करें
बाबरक जन्म फरगना उपत्यकाक अन्दीझान नामक शहरमे भेल छल , जे स्थान अखन उज्बेकिस्तानमे परैत अछि । ओ फरगना उपत्यकाक शासक उमर शेख मिर्जा तथा कुतलुग निगार खानमक ज्येष्ठ पूत्र छल । यद्यपि उनकर मूल मंगोलियाक बर्लास समुहसग सम्बन्धित रहल छल । बाबरक मातृभाषा चगताई भाषा छल मुदा ओ फारसी भाषामे समेत निपूर्ण छल ।
सैन्य जीवनसंपादित करें
ओ सन् १४९४ मे १२ वर्षक उमेरमे फरगना उपत्यकाक शासकक पद सम्हालने छल । उनकर काकासभ ई स्थितिक फाइदा उठा बाबरके गद्दीसँ हटाने छल । बहुत वर्षतक ओ निर्वासनक जीवन विताने परल छल , ओही समय ओ सग कुछ किसान तथा उनक नातेदारसभ छल । सन् १४९७ मे ओ उज्बेक शहर समरकंदमे आक्रमण केने छल आ ७ महिना पश्चात जीत हासिल केने छल । ओ समरकंदमे आक्रमण करैरहल समय एक सैनिक गणसँ फरगनामे अपन अधिपत्य जमाएने छल । तब बाबर अहिमे अपन अधिकार फिर्ता लेइक लेल फरगना आवैरहल छल , त्यहि समय उनकर सेना समरकंदमे उनक साथ छोडि दिएने छल । जकर फलस्वरूप समरकंद तथा फरगना दुनु गुमाउने परल छल । सन् १५०१ मे उनकर समरकंदके पुनः अपन अधिकारमे लेने छल ।


text: दड़िभंगा. संस्कृत भाषा लेल साहित्य अकादमी पुरस्कार हेतु चयनित डॉ रामजी ठाकुरक शिष्य, शुभेच्छु आ ग्रामीणजन द्वारा उच्च विद्यालय उजानक परिसर मे अभिनंदन कयल गेल. एहि समारोहक अध्यक्षता साहित्य अकादमी सँ सम्मानित डॉ शशिनाथ झा कयलनि आ मुख्य अतिथि डॉ जगन्नाथ झा छलथि. कार्यक्रमक आरंभ डॉ मित्रनाथ झाक मंगलाचरण प्रस्तुतिकरण सँ भेल आ स्वागत भाषण आ अतिथि लोकनिक सम्मान डॉ सतीरमण झा द्वारा कयल गेल. एहि अवसर पर एकटा निर्णय सेहो लेल गेल, जे डॉ रामजी ठाकुर अभिनंदन ग्रन्थ शीघ्र तैयार कयल जायत आ ओहि प्रकाशन समितिक आयोजक डॉ सतीरमण झाक अधिकृत कयल गैल अछि. एहि समारोह मे मुख्य वक्ताक रूप मे डॉ मित्रनाथ झा, डॉ इन्द्रनाथ झा, डॉ सदानंद झा, डॉ बोधनाथ इत्यादि बजलाह. रामजी ठाकुरक पुरस्कार लेल चयनित भेला सँ उजान ग्राम सहित आसपासक गाम मे सेहो उल्लास अछि. (Report: नवीन कुमार 'आशा')


text:
नव दिल्ली. मिथिला राज्यक मांग कें केंद्र क' गठित राजनीतिक दल अखिल भारतीय मिथिला पार्टी द्वारा शांति मार्च केर आयोजन कयल गेल. शांति मार्च रविदिन 8 सितम्बर कें राजघाट सं निकलल. पार्टी दिस सं विभिन्न मांग कें ल' एहि तरहक मार्च आयोजित कयल गेल. जाहि मे पार्टी केर महासचिव रत्नेश्वर झा सहित बेस संख्या मे कार्यकर्ता लोकनि भाग लेलनि. विभिन्न मांग कें ल' शांति पूर्ण मार्च केर आयोजन सं मैथिल कार्यकर्ता लोकनि बेस उत्साह मे देखल गेलाह.
रत्नेश्वर झा केर अनुसार भारत केर संघीय गणतंत्र मे मिथिला कें राज्यक दर्ज नहि भेटने एहि क्षेत्रक साहित्य, संस्कृति ओ संपूर्ण आर्थिक व्यवस्था ध्वस्त भ' रहल अछि. देशक सभ सं पछुआयल क्षेत्र मिथिला केर उपेक्षा करब आब नहि चलत. मार्च मे शामिल युवा लोकनिक संख्या अत्यंत उत्साहवर्धक रहल.
रत्नेश्वर झा केर अनुसार भारत केर संघीय गणतंत्र मे मिथिला कें राज्यक दर्ज नहि भेटने एहि क्षेत्रक साहित्य, संस्कृति ओ संपूर्ण आर्थिक व्यवस्था ध्वस्त भ' रहल अछि. देशक सभ सं पछुआयल क्षेत्र मिथिला केर उपेक्षा करब आब नहि चलत. मार्च मे शामिल युवा लोकनिक संख्या अत्यंत उत्साहवर्धक रहल.
(Report: मिथिमीडिया ब्यूरो)


text:
महाशिवरात्री
महाशिवरात्रि या शिवरात्री हिन्दुसभक प्रमुख पावनि छी । इ भगवान शिवक प्रमुख पावनि सेहो छी । शिवजीक उत्पत्ति भेलाक रातिक नामसँ नामकरण भेल इ उत्सव कालरात्रि मोहरात्रि सुखरात्रि आ शिवरात्रि नामक चारि प्रमुख रात्रिमध्ये एक पवित्र पावनिक रूपमे पुराणसभमे वर्णित अछि । फागुन कृष्ण चतुर्दशीक दिन मनाओल जाइवला अहि पर्वके सम्पूर्ण दीनदुःखी आ कष्टपूर्ण अवस्थामे रहल प्राणीसभक हृदयमे धर्मक उदय कराबैत आशुतोष भगवान् शिवक अति प्यारा दिनक रूपमे सेहो मानल जाइत अछि । व्रतोत्सवभमध्ये सर्वोत्तम कहल जाइवला महाशिवरात्रिक दिन आजुक दिन भक्तजनसभके शुद्ध भऽ शिव मन्दिरमे पूजा-अराधना कैर व्रत रहै आ भगवान् शिवक प्रिय चिज दूध धतुर आ बेलपत्र चढाबैत अछि । अहि पर्वक दिन उपवास कऽ " ऊँ नमः शिवाय" मन्त्र जप करलासँ सर्वसिद्धि लाभ भऽ यमलोक नै जाऽ परैत धार्मिक विश्वास रहल अछि । ब्रह्मा रूद्ररूपी शिवजीके उत्पन्न भेल दिन, शिव पार्वतीक विवाहक दिन शिवरात्री पर्व कृष्ण चतुर्दशीमे मनावैत अछि । निर्जल व्रत, रात्रि जागरण, चार प्रहरक पूजा, शिवलिङ्गमे दुग्धाभिषेक आ शिव महिमा कीर्तन शिवरात्रीक पूजा अर्चनाक मुख्य अङ्ग मानैत । शिवरात्री पर्वके पर्वक राजा कहल जाइत अछि आ शिवरात्रीक पालना भोग आ मोक्ष दुनुक प्रप्ति होइत अछि । शिवरात्रीमे बड्ड छोट मन्दिरसभमे धुमधामसग श्रद्धा भावना व्यक्त करब परम्परा रहल अछि । शिवरात्री पूजामे व्रतकालमे भगवान शिवक ध्यान, पूजन आ जप करैत अछि, जागरणकालमे भक्तक सम्पूर्ण सत्ता जागरणसँ शिवमय बनैत अछि। पूजन वा शिवार्चनमे इशानमूर्तिकें दूधसँ स्नान कराबैत अछि । अघोरमूर्तिके दहीसँ स्नान करबैत अछि, वामदेवमूर्तिकें घीइसँ स्नान कराबैत अछि, सद्योजात लिंगोद्भवमूर्तिके महसँ स्नान कराबैत अछि । शिवरात्रीके ऋषि बोधोत्सवक रूपमे मनावैत अछि ।[२]
सन्दर्भ सामग्रीसभ[सम्पादन करी]
- ↑ "February 2015 Calendar with Holidays", अन्तिम पहुँच २० नवम्बर २०१४।
- ↑ कृष्णप्रसाद कोइराला, उप-प्राध्यापक, पिण्डेश्वर विद्यापीठ, धरान, नेपाल


text:
महेसरीक घरबला एकटा कुमारि आ एकटा बियाहलि बेटी लऽ कऽ गामे में रहै छलै। जवानी समय में रिक्शा चलबैत रहै आ महेसरी दाइक काज करैत रहय। सुख सऽ रहय। ससुर मुइलैक तखन जमीन बाँट-बखरा भेलै आ बिगहा डेढक एकरो हिस्सा भेलैक। ससुर जा जिबैत छलै एकटा खुद्दियो नई परि लागऽ देलकै। नबकी बहु संग सभटा जमीन लऽ कऽ आतरि-चातरि भेल रहैक। मुइला पर कामति गाम नहिं छोड़ैत छल। एकटा बेटीक बियाह तऽ पहिने कयने रहे, दोसर बेटिक बियाहक सरंजाम जुटबऽ लेल महेसरी गाम छोड़ि पटना सेवने छल। पटना में मारे इतियौत-पितियौत भाइ-बहिन सभ रहैत छैक। तकरे संगे रहि छौ डेरा में चौका-बर्तन करैत अछि महेसरी।
“हे गे बहिन, अपन समान सब ठीक सऽ रखिहैन आब। अइ गाम जाएबला गाड़ी में ने बिजली छै ने बत्ती”। -- सगबे भाइ कहकै।
“ठीक से हय हमर समान”। -- महेसरी घोकरी लगा लेलक।
“है तऽ सेहे”। -- दोसर भाइ बजलै।
“रे बाबू गरीब आदमी छी, डेरा में कमा कऽ जमा कैली इ सब सरंजाम के लेत हमर समान?”
“की सभ समान? तोरा सभ के तऽ बेसी लगै छऽ नहिं” – सामनेबला बाबू पुछलखिन।
“यौ बाबू, हमर जे जमाय हय ने, से दमकल के मिस्तिरी हय। तनी-मनी जमीनो-जाल है मरदाबा के। से ओक्कर मुंह बड़का गो है। घड़ी-साइकिल-रेडियो। लत्तो-कपड़ा खपसूसरत कहै छै”।
“तऽ देबही से सब?” – दोसर यात्री पुछलखिन।
“हँ सरकार, एगो मलकीनि है, से हरदम डिल्ली जाइत रहै छै, कल-पुरजा के कारबार हई। ओकरे से घड़ी आ रेडियो मंगबेलियै। पटना से आधा दाम में हो गेलै”।
“बाह, तखन तऽ लेलहक समान”।
“त ए सरकार, एगो मलकिनिया हय मरबारिन। तऽ ओकर बक्सा में कोंचल हय रंग-बिरंग के सरिया। ऊहे हमरा एगो जरी के काम कएल साड़ी देलक। पीयर टूह। हम कहली जे होली-दसहारा के साड़ी न दिऊ, ई साड़ी दे दिऊ। आ बाकी मलकिनियाँ सब से साड़ी ले-ले कऽ रखले रही से सब ले जाइ छी। बेटी के सांठे के न परबाह हय”।
आ लड़का के कपड़ा? से तऽ कीनने हेबहऽक”? --- बाबूक जिज्ञासा रास्ता कटबाक साधन सेहो छलनि।
“लड़िका के कपरा किन लेलियै। बेटी के लेल एगो पायल आ बालचानी के किनलियै। बड़ा महग हो गेलै…”।
दरबज्जा लग ठाढ अरुणक कान में सभटा पड़ैत छैक आ कनपट्टी पर धम-धम होमय लगैत छैक। आइ तीन बरख पर गाम जा रहल अछि अरुण। बाबू बीमार छथिन आ बहिनक द्विरागमन हेतै। बाबू बड़ कलपि कऽ लिखने छथिन आबऽ लेल। सरंजामक ओरियान कऽ नेने छथिन, खाली घड़ी आ रेडियो तों नेने अबिहक --- से बाबू लिखने छलखिन। अपना जेबी के टेबलक अरुण। मात्र डेढ सै टाका छैक। एकटा निसास छोड़लक। गाम में बीए पास कऽ क बैसल रहय तखन बाबू केहन-केहन कटुक्ति सब कहि मोन बताह कैने रहथिन। एत्तुका लोक के नोकरी भेटै छै कि नय? अरुण सबटा बर्दाश्त कऽ खेत-पथार जाइते रहल। एक्केटा पुत्र रहथिन। बूझथि बाबू स्नेह सऽ कहैत छथि। कनियाक द्विरागमन भेला पर अरुण के कटुवचन अखरय लगलनि। बाबू दिनानुदिन बेसी कटु भेल जाइत छलखिन। माय सेहो थारी संग पहिने उपदेश पाछा उलहन आ आब गारि परसऽ लागल छलथिन। तखन अरुण हारि कऽ गाम छोड़ि देलक। तीनटा ननदि सबहक बीच एकटा भाउजि अरुणक कनिया नैहर चल आयलि छलीह। आ एमहर-ओमहर एँड़ी घसैत अरुण कोनो खानगी व्यापारी ओतय टाइपिस्ट भऽ गेल छलाह। कनिया सेहो संगे रहय लागल छलखिन। छौ मास पहिने कनिया के एकटा बच्चा नष्ट भऽ गेल छलनि। ओ अत्यन्त रुग्ण भऽ गेल छलखिन। अरुणक सीमित आमदनी ओही में स्वाहा भऽ जाइत छलनि। कतेक पाइ हथपैंच भऽ गेल छलनि।
“दुनू परानी मिलि कऽ कमयली ए बाबू, तब न बेटी के आइ साँठ-राज करै छी। की बरक-बरका लोक करत ऐसन साँठ-राज”। --- महेसरी जोर-जोर सऽ बजै छल। आ अरुणक कान में अपना कनियाक कुहरनाइ धमकऽ लगलनि। कोनो काजक नहिं छथि। अरुण मोनेमोन विचारय लागल। गामक साधारण घरऽक बेटी छथि, मुदा दुनू बेकतीक काजो नै सपरै छनि। मोनेमोन खौंझाहटि उठलनि। फेर विचारय लगलाह। ओहि में हुनकर कोन दोख। जेहने शिक्षा-दीक्षा भेटतनि तेहने बुद्धि-अक्किल हेतनि। बिसरल-भटकल कत्तहुँ सऽ कहियो कोनो चिट्ठी अबै छलनि। परसू चिट्ठी भेटलनि बाबूक तऽ बड्ड अचरज भेलनि। क्षणहि में अचरज बिला गेलनि। छोटकी बहिन प्रमिलाक द्विरागमन में बच्चा आ कनियाँ के बाबू बजौने छथिन। अरुण पत्र पढि चिन्तित भऽ उठल छल। कतऽ सऽ ओ बाबूजीक फरमाइश पूरा करथिन?
“ई पहिले पहिल बाबू मुँह खोलि कऽ किछु मंगलनि अछि। की करबैक”? – पत्नी सारगर्भित विचार प्रकट कैलथिन।
“हुनका मंगबाक आवश्यकता की छलनि?” – अरुण कहने छलखिन।
“तें ने, आब भेलनि अछि तऽ मंगैत छथि। जैयौ, सर सरंजाम सेहो करऽ पड़त” – कहलखिन पत्नी। अरुण सक किछु पार नै लगलै तऽ अपने पेटी में सऽ नूआ बहार कऽ ननदि लेल देलखिन आ नोर पोछैत विदा कयलखिन।
“लोक की कहत? अन्तिम ननदिक दुरागमन छल” --- भरल कंठ सऽ बजली।
“की कहत? हम नै लऽ जाएब। हमहीं जाइ छी से बहुत करै छी” – डपटि देने छलखिन अरुण।
आ डेढ सै टाका जेबी में नेने जाइ छथि। जिद्द करथिन तऽ अपना हाथऽक घड़ी दऽ देथिन। आर की? लोक की कहतै? गामक लोकक सोझाँ कोन मुँह देखौथिन। ई साधारण दाइ-खबासिनी घड़ी आ रेडिओ नेने जाइ छै। मुदा अरुण की करतै। एकर पत्नी तऽ परिवार में दाइक पाइ बचौतैक ताहू जोग नहिं छैक। बाबू गामहि रहऽ दितथि …तऽ की? कोना रहय दितथि, लोक की कहितैन। फेर ओएह गाम, समाजक लोक आ लोकापवाद चारुकात सऽ घेरि लैत छैन। बीए पास कऽ कऽ गाम में घरुला बनल छथि। आ लैह। रहऽ शहर में। करह नोकरी। एकटा बेटा, माय-बाप कतहु, अपने कतहु। ऐ बेर तऽ बाबूक चिट्ठी में स्वर बड़ कमजोर बुझना गेलनि। रुग्ण छथि, आब होएत होतनि बेटा संगे रहितौं। किंवा बेटेक संगे अपने रहथि।
महेसरीक गर्वोक्ति सुनि-सुनि अरुणक खून गरम होबय लगैत छनि। दृष्टि महेसरीक राग तर दाबल अटैची पर जाइत छनि – नव ललौन अटैचीक चमकैत हैन्डिल एम्हरे छैक। ओइमें घड़ी आ रेडियो छैक, चानीक पायल आ दोसर बस्तु-जात सभटा छैक। के जानय महेसरी ई सब मालिक-मलिकाइन सबहक ओतय से चोरा कऽ जमा केने हो, के जानए। ई सब बड्ड चालाक होइत अछि। विचारलनि अरुण – फुसिये ठकि रहल अछि जे छौ-छौ डेरा में काज करैत छी। खाली फाजिल गप्प। जरुर ई चोरौने जाइ छैक। कहुना लऽ जाइ छै। अरुण तऽ कहुनो नय नेने जाइत छथि। गाम में माय-बाप आ बहिन रास्ता तकैत हेतैनि – अरुण औताह आ सबटा दुःख दूर कऽ देता। स्वर तऽ तेहने रहनि पिताक पत्रक। एकटा छोट-सन स्टेशन आर तकर बाद अरुणक स्टेशन । वस्तुत: दुनू स्टेशनक बीचहि में अरुणक गाम पड़ै छनि। एक बेर फेर अरुणक दृष्टि महेसरीक अटैचीक हैन्डिल पर पड़लनि। एक झटका में अटैची घीचि तेज होइत गाड़ी स अरुण उतरि कऽ पड़ा जाथि तखन की? विचारैत काल शरीर में रक्त तेजी सऽ दौड़य लगलनि। स्टेशन पर सऽ गाड़ी ससरऽ लगलै। अरुण अझक्के अटैची घीचि लेलखिन। महेसरी मुंह बौने रहि
गेल। छि: ई की करै छी हम? एकटा चौका-बरतन करऽवाली स्त्रीक सामग्री चोरबै छी? ई विचारि मोन में अबिते अरुणक आगू बढल पैर ठमकि गेलनि। मुँह बौने महेसरी आ आगू बढैत ओकर संगबे अन्हार में तकित रहलै आ अरुण अटैची महेसरीक कोरा में पटकि एकटा खाली हँसी हँसऽ लागल।
“एह, हम तोरा ई बुझबा लेल अटैची घिचलिअऽ जे खाली बात पर नहि रहऽ समानक रक्षा सेहो करऽ।“
“ए बौआ, हमर तऽ जिउए हाथ हेरा गेल। बड़ कठिन कमाइ के है” – महेसरी कँपैत स्वर में कहलकै।
“नहिं नहिं, डेरै के बाते नै छै, बाबू देखतहिं सुधंग लगै छथिन” – ठिसुआएल एकटा संगबे बजलै महेसरी सऽ।
अपन अशुद्ध मोन पर संस्कारी शुद्ध मोनक विजय बड़ सुखकर लगलै अरुण के। जाड़ो में पसीना छुटि गेलै। तरहत्थी भीज गेल छलै। कंठ सुखा गेलै। मुदा माथ एखन खाली छलै। एकदम्म शून्य। किछु नै छलै। गाड़ी दोसर स्टेशनऽक लग आबि गेल छलै। पुक्की पारय लगलै। अन्हार दिस तकैत अरुणक आँखि एकटा खोपड़ीक चिनवार पर चलि गेल। चिनवार पर दीप जरै छलै।
लेखिका: उषाकिरण खान (1981), मैथिली कथा संग्रह “तर्जनी” स साभार, भाखा प्रकाशन, पटना (1989), संपादक मोहन भारद्वाज


text:
मधुबनी मे एफएम रेडियो...
अपन मिथिला मे मैथिली एफएम रेडियो के धूम मचल अछि. नेपाल सं लागल सीमावर्ती इलाका मे करीब दर्जन भर एफएम रेडियो स्टेशन मैथिली मे कार्यक्रम प्रसारित करैत अछि. मुदा दुख के बात ई अछि जे अखन धरि एकोटा एफएम स्टेशन अपन मिथिला, बिहार दिस वाला इलाका मे नहि अछि. सभ के सभ एफएम स्टेशन नेपाल सं चलि रहल अछि. ई सभ काफी लोकप्रिय अछि.
नेपाल सं चलय वाला सभ एफएम के लोकप्रिय होए के एकमात्र कारण मैथिली मे गीतनाद देनाय अछि. एहि ठाम सं इंटरव्यू... समाचार... एतेक कि विज्ञापन तक मैथिली मे आबैत अछि. आब किछ एफएम पर भोजपुरी मे सेहो कार्यक्रम आबय लागल अछि. कांतिपुर एफएम... जनकपुर एफएम... मिथिला एफएम जकां दर्जनों एफएम लोक के जुबान पर चढ़ि गेल अछि. एहि एफएम सभ के ढेर विज्ञापन सेहो मिल रहल अछि.
मैथिली गीत तक त ठीक रहैत अछि मुदा जखन समाचार...इंटरव्यू आबैत अछि ओहि मे नेपाल सं जुड़ल बेसि चीज रहैत अछि... आओर ओहि मे नेपाल के हित जुड़ल रहैत अछि. ओहि मे नेपाल सरकार के नीति-निर्देश के गुणगान कएल जाएत अछि. नेपाल के प्रचार-प्रसार रहैत अछि. एहि सं सीमावर्ती लोक सभ धीरे-धीरे नेपाली सरकार के नीति सं प्रभावित भs रहल छथिन्ह.
बीच-बीच मे पेपर सभ मे इहो आबैत रहैत अछि जे नेपाली एफएम सभ के माओवादी आओर आईएसआई अपना हित साधय लेल उपयोग मे लाबैत अछि. एहि एफएम के माध्यम सं बिहार सं सटल इलाका मे प्रोपगैंडा फैलाएल जाएत अछि. लोक सभ के अपना रंग मे रंगय के कोशिश कएल जाएत अछि. अगर एहि मे कनिको सच्चाई अछि तं ई खतरनाक गप अछि. एहि पर गंभीरता सं विचार करय के जरूरत अछि.
ओना सरकार एहि पर चुप नहि बैसल अछि. एहि वित्तीय वर्ष मे मधुबनी मे एकटा एफएम स्टेशन खुलि जाएत. सरकार के तरफ सं एहन कोशिश अछि जे मधुबनी के संग-संग मोतिहारी आओर बेतिया मे सेहो एफएम स्टेशन खोलि देल जाए जेहि सं सीमावर्ती लोक के बीच नेपाली एफएम के जगह एकटा नीक विकल्प मिलि सकय. एहि के लेल काज शुरू करि देल गेल अछि. उम्मीद अछि जल्दीए अहांके अपन एफएम सुनय लेल मिलि जाएत.
सिर्फ एफएम लगौला सं काज नहि बनय वाला अछि. एकरा लेल शक्तिशाली ट्रांसमिटर वाला स्टेशन स्थापित करय के जरूरत अछि. जेहि सं मिथिलाक एकटा बड़का इलाका के लोक एकरा सुनि सकय... फायदा उठा सकय...ओहि लेल ऐना करहि पड़त. एकरे संग-संग मैथिली...भोजपुरी मे नीक-नीक कार्यक्रम...चहटगर गीतनाद सेहो पेश करय के ध्यान मे राखय पड़तन्हि. किएक त ओहि एफएम के बनल-बनाएल मार्केट के तोड़नाय आसान नहि अछि.
त तैयार भ जाउ अपन पूर्ण रूप सं भारतीय एफएम के लेल. एहि पर मैथिली... भोजपुरी के संग बॉलीवुड के नीक-नीक गीत सुनय के संग-संग अपन देश-दुनिया के समाचार सेहो सुनु. आब रेडियो स्टेशन बदलय के जरूरत नहि रहत... दोसर दू-चारि टा एफएम स्टेशन खुलय धरि एकटा पर फिक्स क दिऔ. फेर आब तं मोबाइल पर सेहो लोक सभ एफएम रेडियो के आनंद उठाबैत छथिन्ह. आबैत-जाएत सेहो मस्त रहुं.
हमर ईमेल:-hellomithilaa@gmail.com
Subscribe to: Post Comments (Atom)


text:
चक्रवर्ती राजगोपालाचारी
चक्रवर्ती राजगोपालाचारी (तमिल: சக்ரவர்தி ராஜகோபாலாச்சாரி) (१० दिसम्बर १८७८ - २५ दिसम्बर १९७२), राजाजी नाम से सेहो जानल जाएत अछी। ओ वकील, लेखक, राजनीतिज्ञ आर दार्शनिक छल। ओ स्वतन्त्र भारत के द्वितीय गवर्नर जनरल आर प्रथम भारतीय गवर्नर जनरल छल। १० अप्रैल १९५२ से १३ अप्रैल १९५४ तक ओ मद्रास प्रांत के मुख्यमंत्री रहल। ओ दक्षिण भारत के कांग्रेस के प्रमुख नेता छल, किन्तु बाद मे ओ कांग्रेस के प्रखर विरोधी बनी गेल तथा स्वतंत्र पार्टी क स्थापना केलक। ओ गांधीजी के समधी छल। (राजाजी क पुत्री लक्ष्मी क विवाह गांधीजी के सबसँ छोट पुत्र देवदास गांधी से भेल छल।) ओ दक्षिण भारत मे हिन्दी के प्रचार-प्रसार के लेल बहुत कार्य केलक।


text:
ढहल भीत, उजडल चार,
ताहि तर एकगोट वृद्ध ठाढ,
टूटल चश्मा, पथरायल आँखि,
निहारि रहल छथि रस्ता,
बाट तकैत अपन लाल सभ केँ,
जे छथि दूर कतओ कोनो शहर में,
मस्त अपन-अपन दुनिया में,
भुतियायल शहर’क चकाचौन्ध में,
छोडि अपन वृद्ध माय-बाप केँ,
एहि दीन-हीन हाल में,
आई छथि ओ मुँह ताकैत,
एकगोट रोटी’क टुकडा’क लेल,
ओहि वृद्ध’क आत्मा विलाप छन्हि कय रहल,
आई छथि ओ सोचि रहल,
ओs पोसलथि कोना के,
अपन चारि गोट धिया-पूता केँ,
अपन एक कोठलीक भीतक घर में,
आई छथि ओ प्रश्न कय रहल,
की हुनक चारि गोट पुत्र’क चारि टा मकान में,
छन्हि हुनका लेल एक्को टा कोना नहि?
नोट- पेशा सँ मेडिकल रिप्रेजेंटेटीव छी, दिन भरि अस्पताल आ डॉक्टर सभहक क्लिनिक'क चक्कर लगबैत रहैत छी। एहि क्रम में कतेको लोक सभ सँ जान-पहचान होयत रहैत अछि। गप्प'क क्रम में नव-नव अनुभव आ नव-नव बात सिखय के भेटैत अछि। किछु दिन पहिने बंगलोर'क एकटा अस्पताल में बैसल रही। बगल में बैसल एकगोट वृद्ध सँ गप्प कय रहल छलहुँ। हुनक डबडबायल आँखि आ जीर्ण-शीर्ण काया देखि के मोन द्रवित भs गेल। इ कविता ओहि वृद्ध सँ भेल वार्त्तालाप पर आधारित अछि। पाठक लोकनि सँ आग्रह जे एकरा मात्र एकटा पद्य नहिं बुझी। इ एकटा यक्ष प्रश्न अछि जे जाहि माता-पिता अपन धिया-पूता के पालि-पोसि के पैघ करय छथि आ एकदिन वैह धिया-पूता हुनक सुधि नहिं लय छन्हि। वृद्धाश्रम के की प्रयोजन? यदि हमर इ रचना कोनो एहन लोकनि केँ सोचय के लेल बाध्य करतन्हि तs हम अपन प्रयोजन सफल बुझब।
- क़ुन्दन कुमार मल्लिक
ग्राम- बलियारी, डाक- झंझारपुर,
जिला- मधुबनी (बिहार)- ८४७४०४,
ई-मेल- kkmallick@gmail.com
सम्पर्क-+९१-९७३९००४९७० (बंगलोर)


text:
हमरा विषय मे
मिथिलाक अतीत गौरवमय रहल अछि । अतीतक गौरवगाथा, वर्तमान समयावधि मे निश्चित दिशा व दशा कें प्राप्त करबाक ललक तथा भविष्य मे संस्कृति आओर मिथिलांचलक स्वाभाविक परम्परा कें मिथिलावासीक समग्र सहयोग सँ शनैः- शनैः वांछित एवं आकांक्षित लक्ष्य प्राप्ति हेतु देशक विभिन्न नगर-उपनगर मे अनेकों मैथिल संगठन अपन उपलब्ध साधन व योग्यतानुरूप कार्यक्रमक माध्यमें कार्यरत् अछि । सम्पूर्ण भारतवर्ष कें ज्ञान, संस्कृति आओर सभ्यता केर जननी रहल अछि मिथिला । भारतवर्षक इतिहास कें जखन शूक्ष्म बिम्ब सँ देखल जाय तखन अनुभव कयल जाइत अछि जे बहुत बेशी समय धरि मुसलमान एवं अंग्रेजक शासन रहल भारतवर्ष मे । एतेक बरख शासन कयला उपरांतहुँ मिथिलाक प्राचीन सांस्कृतिक व सामाजिक पहचान कें रंचमात्रहुँ क्षति नञि पहूँचायल गेल एहि शासक वर्ग द्वारा । पराधीनताक अन्हरगुप्पी मे रहला उपरान्तहुँ मिथिलाक सांस्कृतिक पहचान यथावत् बनल रहल तथा वर्तमान समय आओर आबयवला काल्हि धरि कायम रहत ।
छत्रपति शिवाजी महाराजक पावन भूमि, संत तुकाराम, ज्ञानदेव सदृश श्रेष्ठ संतक ज्ञानधारा सँ आलोड़ित महाराष्ट्रक भूमि पर प्रवासी मैथिल समाज वर्षहुँ सँ जीविकोपार्जन करैत एहिठामक विकास यात्रा मे सतत् श्रेष्ठ योगदान दैत रहिवासीक भूमिका मे स्वयं कें समाहित कयने छथि । परन्तु जखन सतही यथार्थ कें गहन अन्वेषण कयल जाय स्वतः एक प्रकारक कचोट सदिखन चित्त आओर चेतना कें उद्वेलित करैत अछि आ एहि बातक अहसास करबैत अछि जे विगत् 50-60 बरख सँ मैथिल रहिवासीक समक्ष होइत आबि रहल उत्पन्न समस्याक समवेत समाधान व निदान हेतु सर्वमान्य केन्द्रीय संगठनक अभाव मे समन्वित रूप सँ प्रवासी मैथिल समाजक भव्य भविष्यक स्थायी समाधान हेतु गंभीर प्रयास नञि कयल गेल । संगहि एहि बात एवं यथार्थ कें सेहो स्वीकार करबा मे थोड़बोक अतिश्योक्ति नञि जे मुंबई महानगर एवं एहिठामक क्षेत्रीय स्तर पर अनेकों मैथिल स्वयंसेवी संगठन अनवरत् अपन संवैधानिक प्रक्रियाक तहत् निर्धारित कार्यक्रमक माध्यमें यथोचित सेवा कार्य मे संलग्न छथि ।
उपर्युक्त पृष्ठभूमिक आलोक मे महाराष्ट्र/मुंबई स्थित मिथिला-मैथिली केनिहार विभिन्न सामाजिक संगठन अपना संस्थागत अस्तित्व कें यथावत् रखैत तथा प्रवासी मैथिल समाजक सर्वांगीण विकासक लक्ष्य कें प्राथमिकता दैत प्रबुद्ध आ सामाजिक जीवन मे सेवाभाव सँ समर्पित विशिष्ट व वरिष्ठ श्रेष्ठगणक मार्गनिर्देशन मे दिनांक 10.01.2016 यथा रविदिन नवी मुंबई नेरूल स्थित "राजेंद्र भवन" मे सर्वमान्य संगठन कें अस्तित्व मे अनबाक बीज वपण भेल, तदर्थ समवेत निर्णय व चिंतनक फलस्वरूप "मैथिल समन्वय समिति" केर गठन करबाक सहमति सर्वसम्मति सँ उल्लासपूर्ण वातावरण मे करतल ध्वनि सँ प्रस्तावित कयल गेल । मिथिलांचल मे एक प्रसिद्ध कहावत प्रचलित अछि - "दसक लाठी एकक बोझ" वस्तुतः तखनहिं वास्तविक रूप मे चरितार्थ भऽ सकैत अछि जखन सम्पूर्ण प्रवासी मैथिल समाज सर्वमान्य संगठनक छत्रछाया (Umbrella Organization) मे समग्रतापूर्वक एकत्रित भऽ माँ मैथिली एवं मिथिलाक महान संस्कृति कें पुर्नस्थापित करबाक निमित्त संगठित हेबाक संकल्प सँ संकल्पित भऽ सर्वश्रेष्ठ योगदान देबाक निमित्त आगू बढ़ैथ ।
मैथिल समाजक लेल प्रसन्नता व आह्लादक विषय अछि जे सर्वमान्य संगठनक रूप मे "मैथिल समन्वय समिति" अपन आकार धारण करितहिं तथा समाज कें एकजुटताक बंधन मे आबद्ध करैत सामाजिक कार्ययोजनाक संग प्रखरता सँ तथा आम सहमतिक माध्यमें लेल गेल निर्णय कें सतही स्तर पर नियोजित करबाक हेतु कार्यरत् भऽ चुकल अछि ।
"मैथिल समन्वय समिति" अपन विशालता कें प्राप्त करय एहि लेल महाराष्ट्र/मुंबईक अतिरिक्त देशक विभिन्न नगर-उपनगर व गाम-घरक माइट-पाइन पर रहनिहार मैथिल समाज कें एकताक आवरण मे एकबद्ध करबाक वांछित लक्ष्य प्राप्ति हेतु सेतु-बंधनक कार्य अनिवार्यरूपेण संचालित करब, सबहक पावन कर्तव्यक संग-संग दायित्व सेहो बनैत अछि । सामाजिक जीवनक महान परम्परा कें धारण करैत "मैथिल समन्वय समिति"क माध्यम सँ सेवा कार्य हेतु बड्ड पैघ मंच प्राप्त भेलैक अछि मैथिल समाज कें । मैथिल समाज सभ प्रकारेण सर्वगुण व विद्या-विभूति सँ सजल सम्पन्न समाज छथि । सामाजिक जीवन कें मर्यादित भंगिमा मे धारण करैत पूर्वज प्रदत्त अनेकानेक श्रेष्ठ संस्कार कें सभतरि प्रसारित करबाक आधार प्रदान करत "मैथिल समन्वय समिति ।" राष्ट्रीय स्तर पर मैथिलजन कें एकताक सूत्र मे आबद्ध करबेबाक हेतु "मैथिल समन्वय समिति" कें व्यापक जनसमर्थन प्रदान करैत शक्ति सँ सम्पन्न करबाक कार्य अविलम्ब प्रारंभ हो; निश्चित रूप सँ सफलता प्राप्त हयत एहि मे रंचमात्रहुँ संदेहक संभावना नञि ।
आऊ; सभ क्यो एकजुट भऽ एकताक बलें "मैथिल समन्वय समिति" कें सर्वभारतीय मैथिल संगठनक रूप मे स्थापित करबाक दृढ़ प्रण ली जाहि सँ सभ क्षेत्रक मिथिलावासीक समायोजन सँ नवजात संगठन सतत् सेवाक संकल्प धारण करैत संकल्पित होइत प्रगति तथा सुगतिक मार्ग प्रशस्त कऽ सकय ।


text:
प्रहरीसभ जाली नोट कारोबारी इल्ताफ हुसेन अन्सारीकेँ पक्राउ कएलक । जिला प्रहरी कार्यालय, पर्सा हिनका पक्राउ कएने अछि।
प्रहरी उच्च स्रोतसँ अन्सारी पक्राउ पड़ल से पुष्टि कएने छथि।
अन्सारी पछिला चरणमे १५ किलो सोनाचाँनीक प्रकरणमे पड़ल छलथि। प्रकरणमे प्रयोग भेल बा ६ च ५५११ नम्बरक स्कोर्पियो गाडी हिनके रहल अछि।
काठमाडूक कमलपोखरीसँ अन्सारीक गाडीकेँ प्रहरी पाछु केलाक बाद सोनाचानी भेल झोरा फेकिक’ स्कार्पियोसँ भागल छलथि। तइँ महानगरीय अपराध महाशाखा आ काठमाडू प्रहरी परिसर, टेकु हुनका खोजी करबाक लेल चालु रहल छल।
view Also: पूर्व क्रिकेटरकेँ कोरोना संक्रमण
के छथि तँ अन्सारी ?
बाराक प्रस्टोखा–२, हरपुरक अन्सारी प्रायः वीरगञ्जमे रहल करैत छथि। ओ स्वयंके पेट्रोल पम्प सञ्चालकके रूपमे चिन्हबैत छथि।
ओ २८ असार २०६८ सालमे बरामद भेल ५४ लाख ९५ हजार नक्कली भारतीय रुपैयाँक मुख्य कारोबारी छलाह।
घटनाक बाद फरार हुनका प्रहरीक केन्द्रीय अनुसन्धान ब्युरो (सीआईबी) २०७२ जेठमे पक्राउ कएने छल । पछिला बेर ७ करोड ६७ लाख ९४ हजार भारतीय नक्कली नोटसहित पकड़ल गेल युनुस अन्सारी सङ्ग सेहो हुनक निकट सम्बन्ध अछि।
view Also: महामारीक कारण नइँ अछि तामझाम- कृष्ण जन्माष्टमी
युनुसबाद नेपालमे नक्कली भारतीय नोट कारोबार करनिहार व्यक्ति इहए छलाह । प्रारम्भमे युनुसक समूहमे भेलोपर पछिला बेर ओ अपने समूह सञ्चालन करैत छलथि।
view Also: मुख्यमन्त्री राउत सब प्रति आक्रामक किए ?
अन्सारी पाकिस्तान आ भारत दूनु देशक लेल सूचना दैबला व्यक्ति सेहो छथि । हुनका प्रहरी अधिकृतसभ ‘डबल एजेन्ट’क रुपमे चिन्हैत छथि।
अन्सारी हरेक अपराधमे फरक-फरक नाम बताक’ संलग्न भेल करैत छथि।


text:
कुम्भ मेला
कुंभ पर्व हिंदू धर्मक एक महत्वपूर्ण पर्व छि, जाहिमे करोड़ों श्रद्धालु कुंभ पर्व स्थल- हरिद्वार, प्रयाग, उज्जैन आ नासिक- में स्नान करैत अछि । अहिमे सs प्रत्येक स्थान पर प्रति बारमाह वर्ष मs यी पर्वक आयोजन होएत अछि । हरिद्वार आ प्रयाग में दुटा कुंभ पर्व के बीच छह वर्षक अंतराल में अर्धकुंभ भी होएत अछी । २०१३क कुम्भ प्रयाग में भेल छल ।
खगोल गणना के अनुसार यी मेला मकर संक्रांति के दिन प्रारम्भ होएत अछी, जब सूर्य आ चन्द्रमा, वृश्चिक राशी में और वृहस्पति, मेष राशी में प्रवेश करैत अछी । मकर संक्रांति के होइ बाला यी योग कs "कुम्भ स्नान-योग" कहल जाएत अछी । यी दिन विशेष मंगलिक मानल जाएत अछी ।


text:
ओना तऽ गाम में रहला पर बहुत रास भोज पैठ लागल हँ, मुदा जेकर हम वर्णन करै के लेल आतुर छी से ओनाही अखनि धर हमर मोन में तहियाएल अछि। तऽ चलु, हम परत दर परत एकरा खोलने चलैत छी आ अहाँ एकरा अप्पन मोन में तहिएने जाउ।
बघांत गाम में कियो वृद्ध सज्जन के देहावसान भऽ गेल। गँवारी भोजक न्योत देल गेल। हमरो गाम के हकार पड़ल छल से घर से किनकौ न्योत पुरनाई तऽ आवश्यक छलैक। भदैया लादने छलैक आ राति में भोज में जाय के योजना बनल। तय भेल जे गाम सँ चारि पाँच आदमी तऽ जेबाक चाही। से हम, हमर बाबूजी, मदन काका तैयार भेलियेक। जाय सऽ पहिने एकटा खवास सेहो चाही छल जे लालटेन आ लाठी (कुक्कुर सभ के खिहारे के लेल) लऽ के संग चलैत। बाबूजी रामप्रसाद के शोर पारि भोजक बात कहलखिन। ओ झट दऽ तैयार भऽ गेल। एहनो मौका कहुँ छोड़ै बला छलै। बड बेस, हम सभ अन्हार भेला के उपरान्त चलि देलियेक।
आब आगाँ के हाल सुनु। हमर गाम सऽ बधांत करीब एक कोस (तीन किमी) छल। आ गाम जाय के रास्ता बाध भऽ के जायत छल। सौसें दिन पानि पड़ल छलैक से हम सभ प्लास्टिक बला पनही (चप्पल) पहिर विदा भेलियेक। रामप्रसाद कनेक झक्खा के चलैत छल आ ताहि पर से पिछड़। तैं ओ आड़ि छोड़ि खेत में आड़िक काते कात हमरा सभ के लालटेन दिखाबैत लाठी रोपि रोपि चलऽ लागल। कुक्कुर तऽ नहि मुदा झींगुर सभक कीर्तन शुरु भऽ गेल छलैक। खसैत पिछड़ैत केहुना ठाम पर पहुँचलहुँ।
भोजक श्रीगणेश भऽ चुकल छल। अगिला बेर में हमहुँ सभ बैसे गेलहुँ। पात भिंजा के चूड़ा देल गेल। ताही पर धातृक, आमक, उसनल आलूक, तीसी आदि के दस रंग अँचार पड़ल। ओकर बाद आयल दही के बारीक जे एही कला में पारंगत बुझना जायत छलाह। ठेहुन पर दहीक तौला राखि, केहुनी तक हाथ तौला में दऽ के जे ढार दैत छलाह तऽ बुझु जे गंगा के प्रवाह सन पात पर पड़ैत छल। मोन मोहु मोहु भऽ गेल। जेहने बारीक, तेहने खवैया। दही पात पर खसैत देरी कि चट दन विला जाय। एतेक कष्ट उठा के भोज में एनाय सार्थक बुझायल। चूड़ा के छोड़ि दही पर हमर सभक विशेष कृपा भेल। तौला पर तौला खतम होइत गेल। हम सभ पेट सऽ तृप्त भऽ गेल छलियेक। तैयो मोन के तृप्ति में देर छल। फेर नवका तौला बहार कयल गेल। मदन काका बारीक के शोर करैत कहलखिन कि हुनके से नवका तौला दही के शुरुआत कयल जाय जाहि सँ छल्हिगर दही हुनका भेंटौ। बारीक महोदय हुनके से नवका तौला एहि बेर शुरू केलैथ। पात पर ठोसगर छल्हिगर दही खसल। ओहि में बथुआ के झुर्री जेकां किछ अस्पष्ट दृष्टिगोचर भेल। बुझायल जे कोनो तरह के अँचार फेंटा गेल छैक दहीक संग। अन्हार में कनेक शंका भेला पर मदन काका रामप्रसाद के लालटेन हुनका पात दिश करै लेल कहलथिन। एतबा सुनि कियौ भलमानुष अपन चोरबत्ती (टार्च) मदन काका के पात दिश लेसलखिन। ओहि प्रकाश में जे देखै छी तऽ एकटा बिछौती (छिपकली) मरल पड़ल अछि। मदन काका तामशे पित्त भऽ गेलखिन। भोज वाली बात आ ताहि सऽ जुड़ल घरवैया के प्रतिष्ठा। सभ गोटे मदन काका से हल्ला नहि करै के लेल खुशामद करै लगलाह। धर फर कऽ के जिनका जिनका ओही तौला सऽ दही देल गेल छल हुनका नव पात लगाओल गेल। हम मदन चाचा के बगले में छलहुँ आ छाली कटला के बाद दही हमरे में पड़ल छल। हमरो नव पात भेटल पर कि हिम्मत जे ओ दृश्य देखला के बाद किछु मुँह में जाय। चुपचाप उठैत गेलहुँ आ विदा भेलहुँ।
ओकरा बाद हमरा ध्यान नहि अछि जे फेर कहियो दही-चूड़ा-चीनी के भोज खेने हेबैक। पर जे किछ कहु, घर में अखनो धरि दही-चूड़ा-चीनी हमर प्रिय भोजन थिक।


text:
मदर टेरेसा
मदर टेरेसा (२६ अगस्त १९१० - ५ सितम्बर १९९७)[३]कऽ जन्म अग्नेसे गोङ्क्से बोजसियु नामसँ एक अल्बेनियाली परिवारमे उस्कुब, ओटोमन साम्राज्य (वर्तमान सोप्जे, म्यासेडोनिया)मे भेल छल। हिनका रोमन क्याथोलिक चर्चद्वारा कलकत्ताक सन्त टेरेसा कऽ उपाधिसँ नवाजने छल। मदर टेरसा रोमन क्याथोलिक नन छल, जे सन् १९४८ मे स्वेच्छा सँ भारतीय नागरिकता लऽ लेनए छल। सन् १९५० मे कोलकातामे मिसनरिज अफ च्यारिटी नामक एक ट्रस्टकेँ स्थापना केनए छल। ४५ वर्षधरि गरीब, बीमार, अनाथ आओर असहाय लोकसभक मद्दति केनए छल आ सङ्गे अप्पन ट्रस्ट मिसनरिज अफ च्यारिटीकेँ प्रसारक मार्ग प्रसस्त केनए छल।
सन् १९७० धरि ओ गरीब आ असहायसभक लेल अप्पन मानवीय कार्यसभक लेल प्रसिद्द भेल छल। माल्कोम मुगेरिजक बहुतेक वृत्तचित्र आ पुस्तक जेना 'समथिङ ब्युटिफुल फर गड' मे टेरेसाक उल्लेख कएल गेल छल। हिनका सन् १९७९ मे नोबेल शान्ति पुरस्कार आ सन् १९८० मे भारतक सर्वोच्च नागरिक सम्मान भारत रत्न प्रदान कएल गेल छल। मदर टेरेसाक जीवनकालमे मिसनरिज अफ च्यारिटीक काज निरन्तर विस्तृत होएत रहल आ हुनकर मृत्यु सँ पहिने धरि ई १२३ देशमे ६१० मिशन नियन्त्रित करि रहल छल। मदर टेरसाक मृत्यु पश्चात हिनका पोप जन पल द्वितीय धन्य घोषित केनए छल आ हिनका कोलकाताक धन्य कऽ उपाधि प्रदान केनए छल।
टेरेसाक हृदयघातक कारण ५ सितम्बर १९९७ कऽ दिन मृत्यु भेल छल।[४]
आजीवन सेवाक सङ्कल्प
सन् १९८१ मे आगवेश अपन नाम बदलि टेरेसा राखलक आ ओ आजीवन सेवाक सङ्कल्प अपनेलक। ओ स्वयं लिखलक - ओ १० सितम्बर १९४० कऽ दिन छल जब हम अपन वार्षिक अवकाश पर दार्जिलिङ्ग जा रहल छलौ। ओ समय हमर अन्तरात्मासँ आवाज उठल छल कि "हमरा सब कीछ त्याग करि देना चाही आ अप्पन जीवन इश्वर आ दरिद्र लोकसभक सेवा करि कङ्गाल तनकेँ समर्पित करि देना चाही।
समभावसँ पीडितक सेवा
मदर टेरेसा दलितसभ एवं पीडितसभक सेवामे कोनो प्रकारक पक्षपाती नै छल । ओ सद्भाव बढाबैक लेल संसारक दौरा केनए छल । हुनकर मान्यता छल कि प्यारक भूख रोटीक भूखसँ बहुत पैग अछि । हुनकर मिसनसँ प्रेरणा ल संसारक विभिन्न भागसभसँ स्वयंसेवक भारत आएल आ तन, मन, धनसँ गरीबसभक सेवामे लागि गेल । मदर टेरेसाक कहना छल कि सेवाक कार्य एक कठिन कार्य अछि आ एकर लेल पूर्ण समर्थनक आवश्यकता अछि । वोहि लोग ई कार्यक सम्पन्न क सकएत अछि जे प्यार एवं सान्त्वनाक वर्षा क सकै- भूखलके खुवाबै, बेघरसभके शरण दै, दम तोडएवाला बेबससभके प्यारसँ ममता करै, अपाहिजसभक हर समय ह्रदयसँ लगाबैक लेल तैयार रहि सकै ।
विविध पुरस्कार तथा सम्मान
मदर टेरेसाक हुनकर सेवासभक लेल विविध पुरस्कार एवं सम्मानसभसँ विभूषित कएल गेल छल । सन् १९३१ मे टेरेसाक पोप जन तैसमक शान्ति पुरस्कार आ धर्मक प्रगतिक लेल टेम्पेलटन फाउन्डेशन पुरस्कार प्रदान कएल गेल । अमेरिकाक क्याथोलिक विश्वविद्यालय हुनका डोक्टोरेटक उपाधिसँ विभूषित कएलक । भारत सरकारद्वारा सन् १९६२ मे हुनका पद्म श्रीक उपाधि मिलल ।[५] मदर टेरेसाक लेल पुरस्कार आ सम्मानक दौर भारतमे नै रुकल आ सन् १९८० मे भारतक सबसँ पैग नागरिक सम्मान भारत रत्न मिलल । [६][७] सन् १९८८ मे ब्रिटेनद्वारा आईर अफ द ब्रिटिश इम्पायरक उपाधि प्रदान कएल गेल ।[८] बनारस हिन्दु विश्वविद्यालय हुनका डी-लिटक उपाधिसँ विभूषित कएलक । १९ दिसम्बर १९७९ क मदर टेरेसाक मानव-कल्याण काजसभक हेतु नोबेल पुरस्कार प्रदान कएल गेल ।[९] वह तेसर भारतीय नागरिक छि जे संसारमे ई सबसँ पैग पुरस्कारसँ सम्मानित कएल गेल छल ।
टेरेसाक जीवनी भारतक एगो सरकारी कर्मचारी नविन चावला लिखनै अछि जे सन् १९९२ मे प्रकाशित भएल छल ।[१०]
आलोचना
बहुतरास व्यक्तिसभ, सरकारसभ आ संस्थासभद्वारा हुनकर प्रशंसा कएल जाति रहल अछि, यद्यपि ओ आलोचनाक सेहो सामना केनए अछि । अहिमे बहुतेक व्यक्तिसभ, जेना क्रिस्टोफर हिचेन्स, माइकल परेन्टी, अरूप चटर्जी (विश्व हिन्दू परिषद)द्वारा कएल गेल आलोचना सामिल अछि, जे हुनकर काम (धर्मान्तरण)क विशेष तरिकाक विरुद्ध छल ।[११][१२]
सन्दर्भ सामग्रीसभ
- ↑ "Albania calls on India to return Mother Teresa's remains", The Daily Telegraph (London), १४ अक्टुबर २००९।
- ↑ "India rejects Mother Teresa claim", BBC News, १४ अक्टुबर २००९।
- ↑ Poplin, Mary (28 January 2011). Finding Calcutta: What Mother Teresa Taught Me About Meaningful Work and Service. InterVarsity Press. प॰ 112. आइएसबिएन 978-0830834723. https://books.google.com/?id=MRzDAgAAQBAJ&pg=PA112&lpg=PA112. "Remember, brother, I am a missionary and so are you"
- ↑ "सेवा की साकार मूर्ति थी "मदर टेरेसा"", पत्रिका समाचार समूह, ५ सितंम्बर २०१४, अभिगमन तिथि ५ सितंम्बर २०१४।
- ↑ "List of the recipients of the Jawaharlal Nehru Award", ICCR website।
- ↑ List of recipients of Bharat Ratna
- ↑ Joint Resolution to Confer Honorary Citizenship of the United States on Agnes Gonxha Bojaxhiu, also Known as Mother Teresa.
- ↑ "It's an Honour: AC", Itsanhonour.gov.au, २६ जनवरी १९८२, अभिगमन तिथि २४ अगस्त २०१०।
- ↑ Locke, Michelle (22 March 2007). "Berkeley Nobel laureates donate prize money to charity". San Francisco Gate. Associated Press. Retrieved 26 May 2007
- ↑ "Mother Teresa: The Authorized Biography" ISBN 978-0-7567-5548-5.
- ↑ Larivée, Serge; Carole Sénéchal; Geneviève Chénard (१ मार्च २०१३), "Mother Teresa: anything but a saint...", Université de Montréal, अभिगमन तिथि ६ मार्च २०१३।
- ↑ Byfield, Ted (२० अक्टुबर १९९७), "If the real world knew the real Mother Teresa there would be a lot less adulation", Alberta Report/Newsmagazine 24 (45)।


text:
मधुबनी स्टेशन मिथिला पेंटिंग सं सजल छल आ से खूब चर्चा सेहो बटोरलक. आब खबरि अछि जे रेलवे बिहार संपर्क क्रांति आ स्वतंत्रता सेनानी एक्सप्रेसक बोगी कें मिथिला पेंटिंग सं सजाओत. पूर्व- मध्य रेलवे (समस्तीपुर)क मंडल रेल प्रबंधक (डीआरएम) आरके जैन जनतब देलनि अछि जे ने कहा कि बिहार एहन प्रस्ताव रेलवे बोर्ड कें पठाओल जा रहल अछि.
मधुबनी रेलवे स्टेशन पर मिथिला पेंटिंग केर सजाओट निरीक्षणक दौरान डीआरएम जैन कहलनि. ओ कहलनि जे ट्रेन पर सजने दोसर प्रान्तक लोक ई पेंटिंग देखि सकताह आ एकर विकासक संभावना बढ़त.
ओ कहलनि अछि जे देश स्तर पर रेलवे स्टेशन सभ मे मधुबनी स्टेशन कें सब सं सुंदर रेलवे स्टेशनक रूप मे स्थान दिएबा लेल प्रयास जारी अछि. जयनगर-दरभंगा रेलखंडक सब स्टेशन कें पेंटिंग सं सजाओल जाएत.
मिथिला पेंटिंग देशे नै विदेशहु मे पहिचानल जाइत अछि. रेलवेक माध्यम सं वास्तव मे देशक कोन-कोन मे लोक एहि विशिष्ट पेंटिंग कें जानि सकत.


text:
थुमहवा पिपरवहा
थुमहवा पिपरवहा नेपालक पश्चिमाञ्चल विकास क्षेत्रक लुम्बिनी अञ्चल, रुपन्देही जिलामे अवस्थित एक गाउँ विकास समिति छी ।[२]
जनसङ्ख्या[सम्पादन करी]
नेपालक वि.सं. २०६८ क जनगणना अनुसार थुमहवा पिपरवहाक जनसङ्ख्या ४७६५ अछि । जाहिमे ५९२ घरमूली अछि । ई स्थानक सन् २०११ क नेपालक जनगणना अनुसार पुरुषक सङ्ख्या ६१७९ आ महिलाक सङ्ख्या ७०४७ रहल अछि ।[१]
सन्दर्भ सामग्रीसभ[सम्पादन करी]
- ↑ १.० १.१ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "कैलाली जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।


text:
ⓘ संयुक्त राज्य अमेरिका
- अम र क क ब र म क छ ब त यह द ख अम र क क स य क त र ज य अ ग र ज United States of America य एस ए ज स स म न यत स य क त र ज य अ ग र ज
- स य क त र ज य अम र क क र ष ट रपत President of the United States of America POTUS अम र क क र ष ट रपत अम र क क सर व च च सत त ध र एव क र यप ल क
- स य क त र ज य अम र क क र ष ट रप त उन र जन त क न त ओ और अन य हस त य क कह ज त ह ज न ह न अम र क क र न त म अम र क क स वत त रत घ षण पत र
- स य क त र ज य अम र क क स प र म क र ट अथव स य क त र ज य अम र क क उच चतम न य य लय अ ग र ज Supreme Court of the United States स य क त र ज य अम र क
- ख ल म स य क त र ज य अम र क न एक श तक ल न ओल प क म क स भ द श क सर व ध क क ल पदक 37 क ल ए एक र क र ड बन य ह स य क त र ज य अम र क न ख ल
- ट इटल 13 य ऍस.स 11 म पर भ ष त ह स य क त र ज य स घ य स ख य क प रण ल क प रम ख ऐजन स ह ज सपर अम र क ल ग और अर थव यवस थ स सम बन ध त आ कड
- स य क त र ज य अम र क क स व ध न, स य क त र ज य अम र क क सर व च च क न न ह नई द न य क स वत त रत क घ षण क उपर त ज स स व ध न क न र म ण ह आ
- अम र क र ज य स य क त र ज य अम र क क घटक एक र जन त क इक ई ह क ल म ल कर 50 र ज य ह ज एक - द सर क स थ म लकर ब ध ह ए ह प रत य क र ज य एक पर भ ष त
- स य क त र ज य अम र क क र ष ट रपत च न व, 2016, च र वर ष स ह न व ल 58व और अब तक क सबस त ज अम र क च न व ह ज म गलव र, नवम बर 8, 2016 क सम पन न
- स य क त र ज य अम र क क र ष ट रपत च न व, 2012 च र वर ष क अन तर ल पर ह न व ल 57व अम र क र ष ट रपत च न व थ यह म गलव र, नवम बर 6, 2012 क सम पन न
- भ रत - स य क त र ज य सम बन ध स आशय भ रत और स य क त र ज य अम र क क ब च अन तरर ष ट र य सम बन ध स ह यद यप भ रत म ग ट न रप क ष आन द लन क स थ पन
- स य क त र ज य अम र क क स घ य सरक र United States Federal Government स य क त र ज य अम र क क सरक र क कहत ह यह भ रत क क न द र सरक र क सम न ह
- स य क त र ज य अम र क क अट र न जनरल स य क त र ज य अम र क क न य य व भ ग क प रम ख ह त ह अट र न जनरल क अम र क सरक र क म ख य वक ल म न ज त ह
- स य क त र ज य अम र क मह ल क र क ट ट म स य क त र ज य अम र क क आध क र क मह ल र ष ट र य क र क ट ट म ह व आईस स मह ल क र क ट व श व कप म कभ नह
- पश च म स य क त र ज य अ ग र ज Western United States व स टर न य न एट ड स ट ट स स य क त र ज य अम र क क पश च म ह स स ह ह ल क अलग - अलग सन दर भ
- छ वन स य क त र ज य व य स न अ ग र ज United States Air Force USAF, य न इट ड स ट ट स एयर फ र स स य क त र ज य अम र क क सशस त र स न क व य य द ध
- म न यत द व र स य क त र ज य अम र क म सर व च च र जन त क पद ह र ष ट रपत स य क त र ज य अम र क क सशस त र बल क प रम ख भ ह अम र क क र ष ट रपत
- स य क त र ज य अम र क क अर थव यवस थ व श व क सबस बड अर थव यवस थ ह स र अम र क क स ज ञ त मक सकल घर ल उत प द वर ष क ल ए अन म न त
- ज र ज य स य क त र ज य अम र क क एक र ज य ह ज आग र य क ष त र म स थ त ह इस क र जध न और सबस बड शहर अटल ट ह इसक पश च म म अलब म और दक ष ण
- स य क त र ज य ओलम प क सम त अ ग र ज United States Olympic Committee USOC य एसओस एक ल भ न रप क ष स स थ ह ज क स य क त र ज य अम र क क ल ए
- अम र क क र न त स आशय अठ ठ रहव शत ब द क उत तर र ध म घट त घटन ओ स ह ज सम त रह क ल न य ब र त न स म र ज य स आज द ह कर स य क त र ज य अम र क
- म स य क त र ज य अम र क व ज स य क त र ज य अम र क ज न व ल 6.6 म ल यन व द श न गर क और 470 हज र आप रव स य क ज र क ए गए स य क त र ज य अम र क ज न
- Washington स य क त र ज य अम र क क सबस उत तर - पश च म य र ज य ह इसक उत तर म कन ड प र व म इड ह और दक ष ण म और गन ह व श गटन र ज य क न र म ण
- स य क त र ज य अम र क म ह न द धर म एक अल पस ख यक धर म ह और स र अम र क म ह न द ओ क क ल जनस ख य म त र ह अम र क म अध क न श ह न द भ रत य
- उत तर अम र क क प च सर व ध क जनस ख य व ल मह नगर म क स क नगर, म क स क न य य र क नगर, स य क त र ज य अम र क ल स ए ज ल स, स य क त र ज य अम र क
- 2019 स य क त र ज य अम र क ट र ई न शन स र ज एक क र क ट ट र न म ट थ ज स य क त र ज य अम र क म स त बर 2019 म ह आ थ यह न म ब य प प आ न य ग न
- तथ ज सस प रच ल त पर वर ण शब द GOP ज ओप स भ इस ज न ज त ह स य क त र ज य अमर क क द सबस बड र जन त प र ट य म स एक ह द सर ड म क र ट क
- स य क त र ज य अम र क क र ष ट र य क र क ट ट म वह ट म ह ज अ तर र ष ट र य क र क ट म स य क त र ज य क प रत न ध त व करत ह ट म क पहल स य क त र ज य
- अम र क ग हय द ध अ ग र ज American Civil War, अम र कन स व ल व र सन स क क ल म स य क त र ज य अम र क क उत तर र ज य और दक ष ण र ज य
- स य क त र ज य अम र क म ह न द
यूजर्स ने सर्च भी किया:
अमेरिका के राज्यों के नाम, संयुक्त राज्य अमेरिका का संविधान pdf, संयुक्त राज्य अमेरिका की राजधानी, संयुक्त राज्य अमेरिका भारत का सबसे बड़ा व्यापार भागीदार है, संयुक्त राज्य अमेरिका में कुल कितने राज्य हैं,
no need to download or install
Pino - logical board game which is based on tactics and strategy. In general this is a remix of chess, checkers and corners. The game develops imagination, concentration, teaches how to solve tasks, plan their own actions and of course to think logically. It does not matter how much pieces you have, the main thing is how they are placement!online intellectual game →


text:
हनुमान
हनुमान (/ˈhʌnʊˌmɑːn, ˈhɑːnʊ-, ˌhʌnʊˈmɑːn, ˌhɑːnʊ-/; हनुमान);[१](SA: हनुमान्, आञ्जनेय आ मारुती ओ) परमेश्वरक भक्ति (हिन्दू धर्ममे भगवानक भक्ति) कs सबसँ लोकप्रिय अवधारणा आ भारतीय महाकाव्यक रामायणमे सबस महत्वपूर्ण व्यक्तिसभमे प्रधान अछि। किछ विचारक अनुसार भगवान शिवजी कs ११अम रुद्रावतार, सबसँ बलवान आ बुद्धिमान मानल जाएत अछि । जे हुनकर सबसँ प्रसिद्ध उपलब्धि छथि, जेहन रामायणमे वर्णित छै, बानरक सेनाक अग्रणी रूपमे राक्षस राजा रावण सँ युद्ध । परन्तु बहुतो विद्वान सभक अनुसार हनुमान जी कs जाति वानर बताओल गेल अछि। जकर जीवित उदाहरण अछि विराट नगर (राजस्थान)मे स्थापित पञ्चखण्डपीठ पावन धाम स्थित बजरंग मन्दिर । गोभक्त महात्मा रामचन्द्र वीर कs समूचा हिन्दुस्तानमे विश्व कs सबसँ अलग मन्दिर स्थापित केलक जहिमे हनुमान जी कs बिना बानर वाला मुहक मूर्ति स्थापित छै । महात्मा रामचन्द्र वीर कहने छथि जे हनुमान कs जी जाति वानर बतओलैन, ओ कहने छथि कि सीता माता कs खोज केनीहार आ वेद पाठक ज्ञाता हनुमानजी बन्दर कोना भs सकैत अछि |


text:
शास्त्र-पुराण संग हम मानवक अन्योन्याश्रय सम्बन्ध – दर्शन आ विचार
दर्शन-विचार
– प्रवीण नारायण चौधरी
कि कहैत अछि अपन शास्त्र-पुराण
उमेर केर आजुक पौदान धरि अबैत ई बात कतेको बेर मस्तिष्क मे आयल अछि जे शास्त्र-पुराण केर वचन आखिर हमरा सब वास्ते एतेक महत्वपूर्ण कियैक मानल जाइछ। आब ई प्रश्न गुरुजन सँ पूछब त ओहो लोकनि कहता जे ओ सिद्ध कयल सत्य (प्रमेय, अकाट्य वचन सभ) थिक। मानव केँ ओहि अनुरूप अपन जीवन केँ संचालित करबाक चाही ताहि लेल एकटा निर्दिष्ट मार्ग सभ थिक। ओहि मार्ग सँ चलला सँ गन्तव्य धरि आसानी सँ पहुँचि सकैत छी। सच ईहो छैक जे माता-पिताक छत्रछाया मे जन्म आ पालन-पोषण पाबि हमरा लोकनि सब दिने एहि तरहक निर्दिष्ट मार्ग पर अपन जीवन केँ संचालित करबाक आदी बनि गेल रहैत छी। आर योग्य गुरुजन केर शिक्षा-दीक्षा सेहो हमरा सभ केँ एहिना उचित मार्गदर्शन करैत अछि। स्वयं केर सोचबाक आ करबाक क्षमता तदनुसार विकसित होइत रहैत अछि। आर आब जखन स्वयं उचित-अनुचित केर विचार करय योग्य भेलहुँ आर एहि विषय मे सोचब कि आखिर हमरा सभक शास्त्र-पुराण केर वचन थिक की – तैयो जवाब ओतबे भेटत।
एक बेर कथा सुनि रहल छलहुँ शुकदेव जीक एहि धराधाम मे पदार्पण केर – ओ जन्म लेबाक समय सँ अमरतत्वक ज्ञान प्राप्त लोक छलाह। एहि धराधाम मे अबिते ओ किनको सँ कोनो बात कएने जन्महि भेल अवस्था अर्थात् नंगटे जंगल दिश प्रस्थान कय गेलाह। इहलोक मे हुनक पिता व्यासदेव केँ अपन पत्नीक गर्भ सँ एतेक कठिनताक बाद हुनक जन्म होयबाक कारण पुत्रमोह भेलन्हि – ओ हुनका रोकबाक लेल किछु वचन बजलाह। ताहि पर पलैटिकय शुकदेव जी हुनका सँ ‘केहेन पिता, केहेन पुत्र, के माता, के पिता, आदिक’ तत्त्वबोध करेबाक हिसाब सँ बहस करैत स्वयं केर स्वतंत्र बाट मे कोनो तरहक बिघ्न-बाधा उत्पन्न करबाक लेल मायाजनित बात करय सँ रोकलाह। लेकिन कालान्तर मे एक दिन एहेन समय अबैत अछि जे ओ ज्ञानी शुकदेव जी एहि धराधाम केर किछु घटना-परिघटना सँ जिज्ञासू बनि व्यासदेव सँ ताहि बातक मर्म बुझबाक प्रयत्न कयलनि। आर फेर व्यासदेव हुनका सँ गृहस्थी धर्म, इहलोकक माता-पिता, सखा-परिजन, बन्धु-बान्धव आदिक वृत्तान्त सब सुनौलन्हि। तैयो हुनकर जिज्ञासा शान्त नहि भेलन्हि आर ओ व्यासदेव सँ जिज्ञासा-पर-जिज्ञासा करैत गेलाह, व्यासदेव तदनुसार हुनका योग्य गुरु जनक महाराज सँ गृहस्थी धर्म आ मानवोचित कर्म आदिक समुचित बोध हेतु शिक्षा-दीक्षा लेबाक वास्ते सुझाव देलनि। एवम् प्रकारे शुकदेव जी जनकजीक शिक्षालय मे आबिकय मानवोचित धर्म-कर्मक विशद ज्ञान प्राप्त करैत छथि आर फेर गृहस्थी धर्म केर निर्वहन करबाक संग अपना पास रहल अकूत ज्ञान सँ मानव कल्याणक वास्ते स्वयं केर जीवन संचालित करबाक संकल्प लैत छथि। आइ जे एतेक गहींर श्रीमद्भागवतकथा हमरा सभ केँ सुलभ अछि तेकर प्रथम वाचन हुनकहि श्रीमुख सँ भेल कहल जाइछ।
तुलसीदास जीक आत्मकथा मे पढू आ गौर करू – एक निरीह आ असहाय बालक, जेना-तेना जीवनयापन करितो योग्य गुरु लोकनिक सान्निध्य पाबि शास्त्र-पुराण केर कथादि श्रवण करैत गृहस्थी मे प्रवेश करैत छथि आर धर्मपत्नीक प्रति प्रेमाशक्ति मे संलिप्त वैह धर्मपत्नीक किछु कड़ू बोल सुनि भगवत्मार्ग पर अग्रसर भऽ जाइत छथि। पुनः सत्संग आ शास्त्र पुराण केर अध्ययन – कथा श्रवण आदिक सहारे स्वयं केँ लिखय सँ रोकि नहि पबैत छथि आर बेर-बेर संस्कृत मे लिखबाक प्रयत्न कयला उत्तर आत्मसन्तोष नहि भेटबाक व अपन मातृभाषा (अबधी) मे नीक कथा-वाचन करबाक प्रेरणाशब्द सुनि जन-जन केर सहजताक हिसाबे राम कथा (रामायण) अबधी मे लिखब आरम्भ करैत छथि। आइ हुनकर लिखल ‘रामचरितमानस’ एहि तरहें हमरा सभ केँ प्राप्त अछि जे एतेक सहज, सरस आ सुमधुर ढंग सँ ईश्वरचरित आ गूढ तत्त्वादिक विवेचना कएने अछि जे घर-घर मे ई पवित्र पोथी सम्पत्ति बनि गेल अछि। जनसाधारणहु केँ स्वाभाविक सहजता सँ आकृष्ट करैत अछि तुलसीकृत् रामायण।
महाकवि विद्यापति द्वारा तुलसीदास सँ सैकड़ों वर्ष पूर्वहि एहिना जनभाषा (मैथिली) मे ई कहैत कार्य कयलनि जे ‘देसिल वयना सब जन मिट्ठा’ – आमजन द्वारा बाजल जायवला भाषा सब केँ प्रिय होइत छैक। आर एहि तरहें आन कोनो कवि एतेक लोकप्रिय नहि भेलाह जतेक कि विद्यापति आर हुनक ‘पदावली’ जन-जन केर कंठ धरि पहुँचि गेल। भावपूर्ण रचना – राधा-कृष्ण केर चरितक गान होइक अथवा महेसवानी अथवा नचारी या फेर आमजनक जीवनशैली सँ जुड़ल विभिन्न रस आ माधुर्य सँ ओत-प्रोत जनवाणी। मिथिला मे एकटा खास जाति-समुदाय भेटैत अछि ‘गन्गाईं’ जे ‘विदापत नाच’ केर माध्यम सँ महाकविक रचना गाबि-गाबि आ नाचि-नाचिकय जनसाधारण के नटुआ नाच केर शैली मे जीवनक गूढ रहस्य सभ वर्णन करैत अछि। मुलगेन आ नटुआ सहित एक विशेष शैलीक नाच थिकैक विदापत नाच, जनकवि केर रूप मे विद्यापति सेहो गानल जाइत छथि कियैक तऽ शास्त्र-पुराण केर वचन केँ बड़ा सहजता सँ जनसाधारण लेल सहज बनौलनि अपन रचनाक माध्यमे। आर यैह कारण छैक जे हुनका लेल कय तरहक किंवदन्ति आइ धरि जनमानस मे प्रसिद्धि पओने अछि। महादेव उगना बनिकय अपन भक्त केर सेवा करबाक आख्यान हो, गंगा स्वयं अपन धार मोड़ि विद्यापतिक अवसानक समय हुनकहि नजदीक पहुँचि गेलीह से आख्यान हो, यवन शासक हुनकर विद्याबल सँ राजाक प्राणदान देबाक बात हो, एहि सब मे विद्यापति द्वारा मानव समाज लेल उचित-अनुचित केर निरूपण करयवला शास्त्र-पुराण केर सहज चित्रांकन सँ लेल जा सकैत अछि।
एखनहुँ समाज मे आध्यात्मिक कथा-वाचन आ श्रवण केर महिमा सर्वविदिते अछि। कबीर या रहिमन होइथ आ कि सारंगीक धुन पर निर्गुण गेनिहार कोनो अनाम गुदड़िया बाबा – कीर्तन गाबिकय शास्त्र-पुराणादिक रहस्य गेनिहार कियो साधारण कीर्तनिये कियैक नहि होइथ – हम मानव लेल शास्त्रीय वचन आ पुराणक ओ कथा-गाथा जे जीवन संचालन लेल सहज मार्गदर्शन दैत अछि, ओ सभ कियो पसीन करैत छथि। हम मिथिलावासी त सहजहि अपन जीवनशैली ओहि मार्गचित्र अनुसार हँसैत-गबैत गुजारबाक आदी बनि गेल छी। तीरभूक्ति – पोखरि केर महार वा नदी-धारक किनार – ताहि ठाम अपन भुक्ति आ मुक्ति लेल जीवन चलेबाक परम्परा अपना ओतय रहल अछि। आर मानव केर कल्याण लेल दर्शनक खोज, शास्त्रार्थ, स्वाध्याय, यज्ञ, जप, तप, कीर्तन – यैह सब हमरा लोकनिक दिनचर्या रहल अछि। कतबो युगक मलिनता मे तप्त होइत रहब, जे मौलिक संस्कृति रहल वैह हमरा सभक मुक्तिगामी गन्तव्य रहल, रहत आ अछि। ॐ तत्सत्!


text:
मुजफ्फरपुर, मिथिला मिरर: मुजफ्फरपुर के औराई मे लोहिया चौक स्थित एसबीआइ शाखा मे सोमदिन ग्राहक करीब आधा घंटा धरि जाम कय पत्थरबाजी केलक। जाहि मे दू गोटे गंभीर रूप सं घायल भय गेलाह। घायल के पहचान औराई पाकड़ चौक निवासी मुस्तकिमा खातून आ कोकिलवारा गांव निवासी वृद्ध मो. कमरूल के घबराहटक कारण दिलक दौड़ा पड़ि गेल।
आक्रोशित लोक सीसीटीवी तथा खिड़की के शीशा तोड़ि देलक अछि। अहि दौरान बैंक मे अफरा-तफरीक माहौल कायम भय गेल छल। ओतहि, चौक के जाम कय बैंक प्रबंधन के खिलाफ नारेबाजी कायल गेल। स्थिति के अनियंत्रित देख कर्मी कोनो तरहे जान बचा कय भागि गेल।
बताओल जा रहल अछि जे, ग्राहक भोर मे करीब सात बजे स लाइन मे लागल छल। ग्राहकक आरोप छल जे, गार्ड जयकांत शाही तथा बैंक कर्मी बिचौलिया के रुपैया दैत छल। सूचना पर पहुंचल थानाध्यक्ष जंगो राम एवं दरोगा आरीज एहकाम तथा लालदेव राम कोनो तरह आक्रोशित के शांत करबेलनि।


text:
यो यो हनी सिंह
हनी सिंह (हिरदेश सिंह) अपन शिर्षक यो यो हनी सिंहसँ बेसी प्रसिद्ध अछि ।[२]) एक पञ्जाबी रयाप गायक, संगीतकार, गायक आर चलचित्र अभिनेता छी । वो बहुत पारिश्रमिक लैवाला कलाकार मे सँ एक छी आर बलिउडमे प्रसिद्ध अछि।[३]वोद्वारा अभिनित देशी कलाकार, ब्लु आइज जोका साङ्गीतिक एल्बम प्रसिद्ध अछि।
प्रारम्भिक जीवनी[सम्पादन करी]
सन्दर्भ सामग्रीसभ[सम्पादन करी]
- ↑ Administrator, "Biography", अभिगमन तिथि २६ अक्टुबर २०१४।
- ↑ हनी सिंहके आधिकारिक वेबसाइट. YoYohoneysingh.com. Retrieved on 2012-01-03.
- ↑ "Punjab's bhangra-rapper comes to Bollywood", Mid Day, अभिगमन तिथि ८ मई २०१२।


text:
कलकत्ता: होरी केर समइया छै. फगुआ केर बसंती बयार बहइ छै. सभ ओहिना छै, जेना विगत बरख छल. की सभ ओहिना छै? मैथिली सांस्कृतिक संगठन 'कोकिल मञ्च' एहि बेर ठहक्का नहि लगाओत. मैथिल समाजक मध्य नाटकक लगातार मंचन कयनिहार संस्था केर सालाना आयोजन 'फगुआ ठहाक्क' एहि बेर नहि होयत. मञ्चक सचिव नबोनारायण मिश्र मिथिमीडिया कें जनाओलनि जे बीतल बरख कोकिल मञ्च केर उपाध्यक्ष रहल नरेंद्र कुमार झा केर असामयिक निधन भ' गेल छलनि. एहि सं व्यथित संस्था सदस्य लोकनि एहि बेर 'फगुआ ठहाक्क' कार्यक्रम नहि करबाक निश्चय कयलनि अछि. नबोनारायण मिश्र कहलनि जे मध्यमग्राम कांड सेहो मैथिल लोकनि कें दुखित क' देने अछि आ हमरा लोकनि एहि कें देखैत उमंग-उल्लास मनाएब उचित नहि बुझैत छी. ज्ञात हो जे नाटक 'अलख निरंजन' केर मंचनक अवसर पर सेहो नरेंद्र कुमार झा केर मृत्यु पर किछु क्षणक मौन राखि शोक प्रकट कयल गेल छल.
(Report: मिथिमीडिया ब्यूरो)
(Report: मिथिमीडिया ब्यूरो)


text:
पूर्णिया, मिथिला मिरर: स्वास्थ्य केन्द्र बायसी’क मरीज असुविधा सं परेशान अछि। आई-कैल्ह एतय बंध्याकरणक लेल मरीजक काफी भीड़ रहैत अछि। आपरेशन के बाद रोगी के फर्श पर लेटा देल जाइत अछि। रोगीक वार्ड के सामने बरामदा, रैन बसेरा, प्रभारी निवासक बरामदाक फर्श पर आपरेशनक बाद लेटा कय इलाज कायल जाइत अछि।
वार्ड मे सब दिन दर्जन भरि स अधिक प्रसव पीड़िताक भर्ती कराओल जाइत अछि। अहि वार्ड मे गंदगीक अंबार रहैत अछि। वार्ड स सटल शौचालयक टंकी फाटि जेबाक कारण पानि पसरि जाइत अछि। पर्याप्त इजोतक सुविधा नहि अछि। रोगी के प्रत्येक दिन भोजन मुहैया नहि होइत अछि। प्रसवक लेल भर्ती मरीज के दोहनक शिकार होबय पड़ि रहल अछि।
पीएचसी प्रभारी डा. शमशाद आलम रोगी के फर्श पर इलाज करबाक संबंध मे कहलनि जे, एतय केवल छह टा बेड अछि। मरीजक लेल कोनो कमरा नहि अछि जतय आपरेशनक बाद मरीज के राखय जाय। जाहि कारण बरामदा या अस्पतालक अन्य जगह फर्श पर इलाज करय पड़ैत अछि।
ओ कहलनि जे, आउटसोर्सिंग सुविधा चरमरा चुकल अछि। कहियो कभार मरीजक भोजन भेटैत अछि। साफ सफाईक स्थिति सेहो दिन प्रतिदिन बदतर भय रहल अछि।


text:
गाम्बिया
गाम्बिया (आधिकारिक रूप सँ इस्लामी गणराज्य गाम्बिया), पश्चिमी अफ्रीका मे स्थित एक देश छी। गाम्बिया अफ्रीकी मुख्य भूमि पर स्थित सबसँ छोटा देश छी, एकर उत्तरी, पूर्वी आ दक्षिणी सीमा सेनेगल सँ मिलैत अछि, पश्चिममे आन्ध्र महासागर सँ छोट तटीय क्षेत्र छी। देश कऽ नाम गाम्बिया नदी पर सँ परल अछि, जेकर प्रवाह कऽ रास्ता एकर सीमा लगल अछि। नदी देश कऽ मध्य सँ होएत आन्ध महासागरमे जाकर मिल जाएत अछि। लगभग १०,५०० वर्ग किमी क्षेत्रफल वाला ई देश कऽ अनुमानित जनसंख्या १७,००,००० अछि। १८ फरवरी, १९६५ कऽ गाम्बिया ब्रिटेन सँ स्वतन्त्र भेल आया राष्ट्रमण्डलमे सम्मिलित भऽ गेल । बांजुल गाम्बिया कऽ राजधानी छी, मुदा सबसँ पैग महानगर सेरीकुन्दा छी।
भूगोल[सम्पादन करी]
राजनीति[सम्पादन करी]
प्रशासनिक प्रभाग[सम्पादन करी]
प्रमुख नगर[सम्पादन करी]
जनसांख्यिकी[सम्पादन करी]
अर्थव्यवस्था[सम्पादन करी]
धर्म[सम्पादन करी]
शिक्षा[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- सरकार
- सामान्य जानकारी
- गाम्बिया के बारे में एक व्यापक वेबसाइट
- सीआईए वर्ल्ड फैक्टबुक द वर्ल्ड फैक्टबुक की प्रविष्टि
- पर्यटन


text:
कोरोनाक एहि माहामारीमे बिना लक्षणेँ देखा संक्रमितसभ बढि रहल अछि। नेपाली पूर्व राष्ट्रिय क्रिकेटर पवन दासके कोरोना संक्रमण भेल अछि।
दास पछिल्ला वर्ष सप्तरीमे सम्पन्न सप्तरी प्रिमियर लिग प्रतियोगितामे बोदे बर्साईन थन्डर्ससँ प्रतिनिधित्व कएने छलाह। नेपालक उमेर समुह राष्ट्रिय टीमक प्रतिनिधित्व कएल सप्तरी जिलाक क्रिकेटर पवन दासके कोरोना संक्रमणक पुष्टि भेल अछि।
सप्तरी क्रिकेट संघक अध्यक्ष आयुष श्रेष्ठक जानकारी अनुसार
दास सहित हुनक बाबु आ माएके समेत कोरोना संक्रमण देखाएल गेल अछि। दासकक श्रीमती आ बेटीके सेहो पिसीआर परिक्षण कएल गेल अछि। जेकर रिपोर्ट आब’ लेल बाँकी रहल अछि। दास अपन फेसबुक स्टाटस मार्फत संक्रमण भेल बात सार्वजनिक कएने छथि। ओ फेसबुकमे कोरोना रिपोर्ट पोजेटिभ आएल छल। साओन १५ गतेसँ अपन सम्पर्कमे आब’वलाके सुरक्षित रहबाक लेल आग्रह कएलथि। स्वयं शीघ्र स्वस्थ होएब से विश्वास समेत ओ व्यक्त कएने छथि।
View also: थप ३ गोटेके मृत्यु : नेपालमे कुल मृतक संख्या ७३
हाल सप्तरीमे व्यवसाय करैत आएल दास सन् २००२ मे नेपाली अन्डर-१५ तथा २००४ मे अन्डर-१७ नेपाली राष्ट्रिय टीमके प्रतिनिधित्व कएने छलथि। बामा हाथे ओपनिंग ब्याट्सम्यान दासल २००२ मे अन्डर-१५ एसिया कपमे टेस्ट राष्ट्र बंगलादेश यु-१५ बिरुद्ध ६२ रन बनेने छलथि। दास ओइ प्रतियोगितामे भारत बिरुद्ध २९ रन बनेने छलथि । उक्त प्रतियोगितामे नेपाल सेमीफाइनलधरि पहुँचल छल आ पाकिस्तान सङ्ग सेमीफाइनलमे नेपाल २७ रनसँ पराजित भेल छल। तहिना दुबईमे भेल म्याचमे नेपाल,भारत,पाकिस्तानक खेलाड़ी खेलल छलथि। खेलैत समय एसिएन क्रिकेक काउन्हिल जे होइत अछि बेस्ट १४ गोटे खेलाडीके छनौट कएने रहथि ओहि मध्ये नेपालक २ गोट खेलाडी पर’ मे सफल भेल रहथि एक कप्तान पारस खड्गा आ दोसर पवन दास।
नेपालमे हाल धरि २२ हजार ५ सय ९२ गोटेमे कोरोना संक्रमण देखल गेल अछि । जइँ मध्ये १६ हजार ३ सय १३ जना स्वस्थ भेल अछि तँ ७३ गोटेके मृत्यु भेल अछि।


text:
— नवकृष्ण ऐहिक
साल
मे एक बेर अबैत अछि बिलटौआइन डे....नइँ नइँ वेलेंटाइन डे. एहि बेर
वेलेंटाइन डे पर हमरा भाइक एक बरख पुरना बात मोन पडि गेल. मंगला केँ
दू-चारि दिन भेल छल बंबई सँ गाम अयला कि पडि गेल वेलेंटाइन डे. निश्चित
रहैत छैक अंगरेजी पावनि...अपना सब जकाँ थोडहि ने छैक जे जतेक पावनि छैक सब
अनिश्चितताक घेरा मे. अर्थात् एहि बेर जे पावनि जाहि तारीख मे भेल से
अगिलो बेर एही तारीख मे होयत तकर कोनो ठेकान नहि. आ ताहू मे आब तऽ सब पावनि
दू दिना भेल जा रहल छैक. गामो मे पूबारि टोल मे आइ छैक पावनि तऽ पछबारि
टोल मे काल्हि होयतैक. जतेक पंडित ततेक मतभिन्नता. मुदा अंगरेजी पाबनि मे
से पेंच पाँच नहि छैक....फिक्स छैक डेट ओ ओहि डेट पर सब साल ओ पावनि हेबे
करैत छैक कोनो पंडित आ पूछपाछक काज नहि. से बिलटौआइन डे 14 फरवरी कऽ मनाओल
जाइत अछि. एहि डे पर देश मे कते संघर्ष आ लाठी रोडाक बात होइत मुदा तइयो
अन्हरा नाचय अपने ताले. जे होयबाक छैक से हेबे करतैक आ जकरा जे करबाक छैक
करबे करत...कियए नहि करत सब स्वतंत्र अछि विचार आ व्यवहार सभ दृष्टिकोण सँ.
देश स्वतंत्र अछि ने....आ तकर बाद लोकतंत्र...तऽ लोकक स्वतंत्रता केँ छीनि
सकत. मुदा ताहि सब सँ भाइ केँ कोन लेना-देना. अचानके ओहि दिन मंगलाक हमर
दलान पर आयल आ बैस रहल. ओकर हुलिया तऽ असली जोकरे सन रहैत छैक. बंबई सँ
नवका फैशन वला अंगा सब कीनने अबैत अछि आ लटका लैत अछि. एखुनका बधा सब केँ
केऽ कहत ..नीक बात दीक लगैत छैक. रह जेना रहबय से. जखन अपन माय-बाप केँ
बर्दाश्त छौक तऽ हमरा की...कोनो देखैत खराप थोडहि ने लगैत अछि तोहर जोकर सन
अंगा आ मुँह. मंगला पेंट मे छिहत्तरिटा जेबी छल जाहि मे सँ एकटा मे सँ
मोबाइल निकालि टीप-टाप करय लागल. की तखनहि खुरचन भाइ सेहो कतहुँ सँ टपकि
गेलाह. टीवी पर देखाबयवला धार्मिक धारावाहिक सब मे जहिना नारद कतहुँ कखनो
टपकि जाइत छथि तहिना भाइ कखन कोन दिस सँ आबि जयताह तकर नहि ठेकान.
ओ बैसलाह
आ मंगला केँ कहलनि-की हौ..की टीप-टाप करैत छह? मंगला कहलक किछु नहि
ओहिना... खुरचन भाइ ओकर मोबाइल मे मुरियारी दऽ देखलनि आ बजलाह-बहुत नीक
गुलाबक फूल छह हौ...! मंगला कहलकनि-आइ वेलेंटाइन डे छैक ने से.....! खुरचन
भाइ अनठा कऽ कहलथिन-की बिलटौआइन डे...! मंगला जोर सँ ठहाका लगौलक आ
कहलक-वेलेंटाइन डे. खुरचन भाइ कने गंभीर भऽ कहलथिन-हमरा नइ ने
सिखाबऽ....तोरा की बुझाइ छह जे एकटा तौंहीं बंबई देखने छह...बिलटौआइन डे
केँ नाम बदलि कहबऽ आ हम विश्वास कऽ लेबऽ नइ. मंगला कहलक-ओह अहाँ की जाने
गेलियैक...ई नव जमानाक नव पाबनि छैक अहाँ सब नहि बुझबैक. बिलटौआइनक मतलब की
भेलैक...? खुरचन भाइ ओकरा सँ पूछलथिन-अच्छे कहऽ तऽ पंडितक स्त्रिलिंग की
होइत छैक? मंगला बाजल-ईहो कोनो पूछबाक बात भेल, के नहि जनै छै पंडितक
स्त्रिलिंग पंडिताइन होइत छैक खुरचन भाइ कहलथिन-तखन फेर बिलटौआक
स्त्रिलिंग बिलटौआइन नहि तऽ की होयतैक. मंगला कहलकनि-उँह...अहाँ केँ मजाक
बुझाइत अछि... की तखनहि ओकरा सुगना बजा कऽ लऽ गेल बैट-बॉल खेलबाक लेल.
खुरचन भाइ गंभीर भऽ कहलनि-देखै छियैक पछिमाहा संस्कृतिक पाछां कोना आजुक
छौंरा सब अन्हरा कऽ भागि रहलय? मतलबो नहि बुझैत छैक वेलेंटाइन डेक आ कोना
उत्साहित अछि. ई अन्हरजाली लागल आँखिये ई युवक सब युग केँ कोम्हर सँ कोम्हर
लऽ जायत से ने जानि.
रष्टव्य –
मैथिली दैनिक 'मिथिला समाद' मे अगस्त 2008 सं दिसम्बर 2009 धरि दैनिक
रूपें प्रकाशित धारावाहिक व्यंग्य 'खुरचन भाइक कछ्मच्छी' केर एक अंश.
स्रोत- मिथीमिडिया


text:
भारतक राष्ट्रपति
भारतक राष्ट्रपति भारत गणतन्त्रक राज्य प्रमुख होइत अछि। भारतक राष्ट्रपति भारतक कार्यपालिका, व्यवस्थापिका आ न्यायपालिकाक औपचारिक प्रमुख होइत अछि आ भारतीय सशस्त्र बलसभक सेनापतिक रुपमे कायम होइत अछि। भारतक संविधानक धारा ५३ अनुसार सिद्धान्ततः राष्ट्रपति लग पर्याप्त शक्ति होइत अछि मुदा किछ अपवादसभ सङ्गे प्रत्यक्ष वा अधिनस्थ पदाधिकारीद्वारा अपन वा अपन अधिकारक प्रयोग करि सकैत अछि कहि व्याख्या कएल गेल अछि।[२] वर्तमानमे राम नाथ कोविन्द भारतक १४हम राष्ट्रपति छी।
इतिहाससम्पादन
सन्दर्भ सामग्रीसभसम्पादन
- ↑ "President okays her own salary hike by 300 per cent", The Indian Express, अभिगमन तिथि ६ मई २०१२।
- ↑ Bibhudatta Pradhan (२००७-०७-१९), "Patil Poised to Become India's First Female President", Bloomberg.com, अभिगमन तिथि २००७-०७-२०।


text:
मलाला युसुफजई
मलाला युसुफजई (पश्तो: ملاله یوسفزۍ जन्म: १२ जुलाई १९९७)[१] बच्चासभक अधिकार सुनिश्चित करवाक लेल प्रयत्नशील कार्यकर्ताक रुपमे जानल जाएत अछि । ओ पाकिस्तानक खैबर-पख्तुनख्वा प्रान्तक स्वात जिलामे स्थित मिङ्गोरा शहरक एक छात्रा छी ।[४][५] १३ सालक उमरमे ओ तहरिक-ए-तालिबान शासनक अत्याचारक बारेमे बिबिसी उर्दू सेवाक लेल एक ब्लग लिखलक जे बादमे जाए बहुतेक चर्चित भेल आ हुनका स्वातक लोकमे प्रतिष्ठित बनाए देलक । अक्टुबर २०१२ मे, मात्र १४ वर्षक आयुमे अपन उदारवादी प्रयासक कारण ओ आतङ्कवादीक हमलाक शिकार बनि गेल, जहि सँ ओ पूर्ण रुप सँ घाइल भऽ गेल आ अन्तर्राष्ट्रिय मिडियाक चर्चामे आबि गेल ।[६]
बाल्यावस्थासम्पादन
मलाला युसुफजई मिङ्गोरा, जे स्वातक मुख्य शहर छी ,जतए ओ रहैत अछि । मिङ्गोरा पर तालिबन मार्च २००९सँ मई २००९ तक कब्जा करने छल, तखन तक पाकिस्तानी सेना क्षेत्रक नियन्त्रण हासिल कर लेल अभियान शुरू करलक । संघर्षक दौरान, ११ सालक उम्रसँ मलाला डायरी लिखलेल शुरू क देने छल । वर्ष २००९मे छद्म नाम "गुल मकई"क तहत बीबीसी ऊर्दूक लेल डायरी लिख मलाला पहिल बेर दुनियाक नजरमे आएल छल । जेहिमे ओ स्वातमे तालिबानक कुकृत्योक वर्णन कएल छल आर अपन दर्दक डायरीमे बया करलक।[४] डायरी लिखैक शौकीन मलाला अपन डायरीमे लिखने छल, 'आइ स्कूलक अन्तिम दिन छल एहिद्वारे हमसभ मैदान पर कुछ बेसी देर खेलक फैसला करलौ । हमर माननाइ अछि कि एक दिन स्कूल खुलत लेकिन जाइत समय हम स्कूलक इमारत क एना देखलौ कि जेना हम एत फेर कहियो नइ आएब ।'
मलाला ब्लग आर मिडियामे तालिबानक ज्यादतिक बारेमे जबसँ लिखलेल शुरू केएलक तबसँ मलालाक बहुत बेर धमकिया मिलल। मलाला तालिबानक कट्टर फरमानसँ जुडल दर्दनाक दास्तानक महज ११ सालक उम्रमे अपन कलमक जरियासँ लोगक सामने आनैक काम करने छल । मलाला उ पिडित लडकिसभमे अछि जे तालिबानक फरमानक कारण लम्बा समय तक स्कूल जाएसँ वन्चित रहल । तीन साल पहिले स्वात घाटीमे तालिबान लडकिसभक स्कूल जाए पर पाबंदी लगा देने छल । लडकिसभक टीवी कार्यक्रम देखलेल सेहो मनाही छल । स्वात घाटीमे तालिबानिक कब्जा छल आर स्कूलसँ लक बहुत चीजपर पाबंदी छल । मलाला सेहो एकर शिकार भेल । लेकिन अपन डायरीक माध्यमसँ मलाला क्षेत्रक लोगसभक नै खाली जागरुक करलक बल्कि तालिबानक खिलाफ खडा सेहो करलक । तालिबान वर्ष २००७मे स्वातक अपन कब्जामे ल लेने छल । आर लगातार कब्जामे राखने छल । तालिबानि लडकिसभक स्कूल बन्द क देने छल । कारमे म्यूजिकसँ लक सडक पर खेलै तक पर पाबंदी लगा देल गेल छल । उ दौरक अपन अनुभवक आधार पर मलाला बीबीसी उर्दू सेवाक लेल जनवरी, २००९मे एक डायरी लिखने छल । एहिमे उ जिक्र करने छल कि टीवी देखपर रोक क चलते ओ अपन पसन्दीदा भारतीय सीरियल राजा की आएगी बारात नै देख पावैत छल।[७]
वर्ष २००९मे न्यूयार्क टाइम्स मलाला पर एक फिल्म सेहो बनेने छल । स्वातमे तालिबान आतंक आर महिलाक शिक्षापर प्रतिबंध विषय पर बनल इ फिल्मक दौरान मलाला अपनाक रोक नै सकल आर कैमराक सामने कान लागल । मलाला डॉक्टर बनक सपना देख रहल छल आर तालिबानि ओकरा अपन निशाना बना लेलक । एहि दौरान दुइ सय लडकिसभक स्कूलक तालिबानसँ ढहा देने छल । वर्ष २००९मे तालिबान साफ कहने छल कि १५ जनवरीक बाद एकोटा लडकी स्कूल नइ जाएत । अगर कोई इ फैसलाक मानैसँ इंकार करैत अछि त अपन मौतक लेल उ खुद जिम्मेदार रहत।[७]
जब स्वातमे तालिबानक आतंक कम भेल त मलालाक पहिचान दुनियाक सामने आएल आर ओकरा बहादुरीक लेल अवार्डसँ नवाजल गेल । एहिक साथ ओ इन्टरनेशनल चिल्ड्रन पीस अवार्ड (२०११)क लेल सेहो नामित भेल । (२०११मे ओ नइ जीत सकल, मुदा बादमे २०१३मे मलालाक ई अवार्ड सेहो मिलल)।
हत्याक प्रयाससम्पादन
पाकिस्तानक ‘न्यू नेशनल पीस प्राइज’ हासिल कर वाली १४ वर्षीय मलाला यूसुफजई तालिबानक फरमानक बावजूदओ लडकिसभक शिक्षित करक अभियान चला रहल अछि । तालिबान आतंकी एहि बातसँ तमशाक ओकरा अपन हिट लिस्टमे ल चुकल छल । संगठनक प्रवक्ताक अनुसार,‘ई महिला पश्चिमी देशक हितक लेल काम क रहल अछि । ओ स्वात इलाकामे धर्मनिरपेक्ष सरकारक समर्थन करने छल । एहि कारणसँ ओ हमार हिट लिस्टमे अछि । अक्टोबर २०१२मे, स्कूलसँ आबैत समय ओकारा पर आतंकिसभ हमला करलक जेहिमे ओ बुरी तरह घायल भ गेल । एहि हमलाक जिम्मेदारी तहरीक-ए-तालिबान पाकिस्तान (टीटीपी)लेलक।[६][८][९] बादमे इलाजक लेल ओकरा ब्रिटेन ल जाएल गेल जत डॉक्टरक अथक प्रयासक बाद मलालाक बचा लेल गेल ।
पुरस्कार आर सम्मानसम्पादन
पाकिस्तानक राष्ट्रिय युवा शान्ति पुरस्कार - २०११सम्पादन
अत्यन्त प्रतिकूल परिस्थितिमे शान्तिक बढावा देबक लेल ओकरा साहसी आर उत्कृष्ट सेवाक लेल, ओकरा पहिल बेर १९ दिसम्बर २०११क पाकिस्तानी सरकारद्वारा पाकिस्तानक पहिल युवाक लेल राष्ट्रिय शान्ति पुरस्कार मलाला युसुफजईक मिलल छल।[१०] मिडियाक आगु बादमे बोलैत, ओ शिक्षा पर केन्द्रित एक राजनितिक दल बनाबैक इरादा राखलक। सरकारी गर्ल्स सेकेन्डरी स्कूल, मिशन रोड,क तुरन्त ओकर सम्मानमे मलाला युसुफजई सरकारी गर्ल्स सेकेन्डरी स्कूल नाम देल गेल ।[११]
अन्तर्राष्ट्रिय बाल शान्ति पुरस्कारक लेल नामाँकन (२०११)सम्पादन
अन्तरराष्ट्रिय बच्चासभक वकालत करवाला समूह किड्स राइट्स फाउंडेशन युसुफजईक अन्तर्राष्ट्रिय बाल शान्ति पुरस्कारक लेल प्रत्याशिमे शामिल करलक, ओ पहिल पाकिस्तानी लडकी छल जेकरा एहि पुरस्कारक लेल नामांकित कएल गेल । दक्षिण अफ्रीकाक नोबेल पुरस्कार विजेता डेसमंड टूटू एम्स्टर्डम, हॉलैन्डमे एक समारोहक दौरान २०११क ई नामांकनक घोषणा करलक, लेकिन युसुफजई एहि पुरस्कार नइ जीत सकल आर एहि पुरस्कार दक्षिण अफ्रीक़ाक १७ वर्षीय लडकी जीत लेलक ई पुरस्कार बच्चासभक अधिकारक लेल काम करवाला संस्था हरेक साल एकटा लडकीक दैत अछि ।[१२]
साखारफ (सखारोभ) पुरस्कार (२०१३)सम्पादन
मलाला युसुफजईक यूरोसंसदद्वारा वैचारिक स्वतन्त्रताक लेल साखारफ पुरस्कार प्रदान कएल गेल अछि । बच्चाक शिक्षाक अधिकारक लेल संघर्षमे महती भूमिका निभाबक लेल ओकरा ई पुरस्कार देल गेल अछि ।[१३]
मेक्सिकोक समानता पुरस्कार (२०१३)सम्पादन
मलाला युसुफजईक इक्वेलिटी एंड नान डिस्क्रिमीनेशनक अन्तरराष्ट्रिय पुरस्कार दिय जाइक घोषणा भेल अछि । मेक्सिकोमे भेदभाव निरोधक राष्ट्रिय परिषदक दिससँ जारी बयानमे ई जानकारी देल गेल अछि । बयानमे कहल गेल अछि कि मलालाक ई पुरस्कार मानवाधिकारक रक्षाक लेल ओकर प्रयास विशेषतया जाति, उम्र, लिंग मे भेदभाव करल बिना शिक्षाक अधिकारक लेल संघर्षक देखैत देल जा रहल अछि ।[१४]
संयुक्त राष्ट्रक २०१३ मानवधिकार सम्मान (ह्यूमन राइट अवॉर्ड)सम्पादन
संयुक्त राष्ट्र मलाला युसुफजईक २०१३क मानवधिकार सम्मान (ह्यूमन राइट अवॉर्ड) देबक घोषणा करलक । ई सम्मान मानवधिकारक क्षेत्रमे बेहतरीन उपलब्धिक लेल हरेक पाच सालमे देल जाएत अछि । एहिसँ पहिले ई सम्मान पावैवालामे नेल्सन मण्डेला, पूर्व अमेरिकी राष्ट्रपति जिम्मी कार्टर आ एमनेस्टी इन्टरनेसनल आदि शामिल अछि । मलालाक अतिरिक्त पाच अन्यक सेहो इ अवॉर्ड सँ सम्मानित केएल गेल अछि।[१५]
नोबेल पुरस्कारसम्पादन
बच्चा आर युवाक दमनक खिलाफ आर सबक शिक्षाक अधिकारक लेल संघर्ष करवाला भारतीय समाजसेवी कैलाश सत्यार्थीक साथ संयुक्त रूपसँ ओकरा शान्तिक नोबेल पुरस्कार प्रदान कएल गेल छल । १० दिसम्बर २०१४क नर्वेमे आयोजित एक कार्यक्रममे ई पुरस्कार प्रदान कएल गेल । पुरस्कार प्रदान करैत मातर सभागृहमे उपस्थित सब खडा भक तालि बजेलक । १७ वर्षक आयुमे नोबेल पुरस्कार प्राप्त करवाली मलाला दुनियाक सबसँ कम उम्र वाली नोबेल विजेती बैन गेल। [१६]
बाहरी जडीसम्पादन
- "Interview with 14-year-old Malala Yousafzai who was shot by Taliban (video)"। (Article with link to New York Times film from 2009 featuring Malala, in English)
- "After the Taliban: Swat women on changing life"। {BBC piece from 2011 with quote from Malala)
सन्दर्भसम्पादन
- ↑ १.० १.१ The Associated Press (१९९७-०७-१२), "Pakistani girl shot by Taliban able to stand, doctors say", Canadian Broadcasting Corporation, अभिगमन तिथि २०१२-१०-१९।
- ↑ Memmot, Mark (९ अक्टोबर २०१२), "Talibadiaryn Say They Shot Teenaged Pakistani Girl Who Exposed Their Cruelty", NPR, अभिगमन तिथि १५ अक्टोबर २०१२।
- ↑ "Orbala" (१० अक्टोबर २०१२), "Praying for Malala Yusufzai, a Pashtun Symbol of Hope and Courage", Safeworld International Foundation, अभिगमन तिथि १२ अक्टोबर २०१२।
- ↑ ४.० ४.१ "Diary of a Pakistani schoolgirl", BBC News, १९ जनवरी २००९।
- ↑ "Pakistani girl, 13, praised for blog under Taliban", BBC News, २४ Nov. २०११।
- ↑ ६.० ६.१ http://www.guardian.co.uk/world/2012/oct/09/pakistan-girl-shot-activism-swat-taliban
- ↑ ७.० ७.१ http://www.bhaskar.com/article/INT-taliban-gun-down-girl-who-spoke-up-for-rights-3904692-PHO.html?seq=6&RHS-pasandeeda_khabaren=
- ↑ Guerin, Orla (९ अक्टोबर २०१२), "Malala Yousafzai: Pakistan activist, 14, shot in Swat", BBC, अभिगमन तिथि २०१२-१०-०९।
- ↑ Walsh, Declan (अक्टुबर १०, २०१२), "Girl Shot by Taliban in Critical Condition After Surgery", New York Times, अभिगमन तिथि २०१२-१०-१०।
- ↑ Khan, Sumera (२० दिसम्बर २०११), "National peace prize named after Malala Yousafzai", The Express Tribune News Network with the International Herald Tribune, अभिगमन तिथि ६ जनवरी २०१२।
- ↑ "Malala in the House, plans to launch political party", The Dawn Media Group, ४ जनवरी २०१२, अभिगमन तिथि ६ जनवरी २०१२।
- ↑ "Swat girl falls short of getting world peace prize", PakTribune, २४ Nov. २०११।
- ↑ "मलाला युसुफजाईक मिलल साखारफ पुरस्कार", रेडियो रूस, २० नवम्बर २०१३, अभिगमन तिथि २६ नवम्बर २०१३।
- ↑ "मलाला युसुफजईक मैक्सिकोक समानता पुरस्कार", हिंदुस्तान मिडिया समूह, २५ नवम्बर २०१३, अभिगमन तिथि २६ नवम्बर २०१३।
- ↑ "मलालाक संयुक्त राष्ट्र ह्यूमन राइट अवॉर्ड", नवभारत टाईम्स, ६ दिसम्बर २०१३, अभिगमन तिथि ७ दिसम्बर २०१३।
- ↑ "The Nobel Peace Prize for 2014" [शान्तिक लेल नोबल पुरस्कार-2014] (Press release) (अंग्रेज़ीमे), ओस्लो: नोबल मिडिया एबी, १० अक्टूबर २०१४, अभिगमन तिथि १० अक्टूबर २०१४।


text:
काठमाडौं जिला
काठमाडौं जिल्ला (नेपालभाषामा:येँ जिल्ला) नेपालक राजधानी जिला छी । नेपाल अधिराज्यक मध्य पहाडी प्रदेशमा पूर्वमा साँगा भञ्ज्याङ, पश्चिममा वाडभञ्ज्याङ, उत्तरमा पाँचमाने भञ्ज्याङ आर दक्षिणमा फर्पिङ ४ भञ्ज्याङभित्र अवस्थित काठमाडौं उपत्यकाभित्र ३ जिला मधेय काठमाडौं एकटा छी । ई जिलाक पूर्वम भक्तपुर आर काभ्रेपलाञ्चोक, पश्चिममा धादिङ आर नुवाकोट, उत्तरम नुवाकोट आर सिन्धुपाल्चोक आर दक्षिणमा ललितपुर आर मकवानपुर जिला अवस्थित अछि ।
सन्दर्भ सामग्रीसभसम्पादन
बाह्य जडीसभसम्पादन
महत्वपूर्ण स्थलसभसम्पादन
किछ महत्वपूर्ण ठाम अहि प्रकार अछि
जिलागत निर्वाचन क्षेत्र अन्तर्गत काठमाडौं जिला कऽ नक्सासम्पादन
निर्वाचन आयोग (नेपाल) द्वारा निर्धारण कएल गेल, जिलागत निर्वाचन क्षेत्र अन्तर्गत काठमाडौं जिला कऽ नक्सा नीचा देल गेल अछि। [१]
स्रोतसभसम्पादन
एहो सभ देखीसम्पादन
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.